Wuok 24 - Holy Bible [Luo Bible 2020] - (Wuok 24)\nEka Jehova Nyasaye nowacho ne Musa niya, “Bi ira, in kaachiel gi Harun, Nadab, Abihu kod jodongo piero abiriyo mag Israel. Un to unudongʼ kulemo mochwalore matin,\nmakmana Musa kende ema nobi machiegni gi Jehova Nyasaye. Oganda modongʼ kik bi kode.”\nKane Musa odhi kendo onyiso oganda weche duto kod chike Jehova Nyasaye, negidwoko gi dwol achiel niya, “Gik moko duto ma Jehova Nyasaye osewacho wabiro timo.”\nEka Musa nondiko gik moko duto mane Jehova Nyasaye osewachone. Kinyne gokinyi ne ochiewo mi ogero kendo mar misango e tiend got kendo ochungo kite apar gariyo mochungʼ kar ogendini apar gariyo mag Israel.\nEka nooro yawuot Israel matindo kendo negichiwo misango miwangʼo pep kod misango mag rwedhi matindo kaka misango mag lalruok ne Jehova Nyasaye.\nMusa nokawo nus remo kendo oketo e tewni, kendo nus modongʼ nokiro kuom kendo mar misango.\nEka nokawo Kitabu mar Singruok mi osomo ni oganda. Negidwoko niya, “Wabiro timo gik moko duto ma Jehova Nyasaye osewacho; kendo wabiro rito chikego.”\nEka Musa nokawo remono mi okiro kuom ji kendo owacho niya, “Ma e remo mar singruok ma Jehova Nyasaye osetimo kodu kaluwore gi wechegi duto.”\nMusa kod Harun gi Nadab kod Abihu kaachiel gi jodong Israel piero abiriyo nodhi e got\nmoneno Nyasach Israel. E bwo tiend Nyasaye ne nitie gima chalo gi laru molos gi kit ombo, marieny ka polo.\nTo Nyasaye ne ok okumo jodong Israel-go, negineno Nyasaye kendo negichiemo mi gimetho.\nEka Musa nochako wuoth gi Joshua jakonyne, kendo Musa nodhi malo e got mar Nyasaye.\nNowacho ne jodongo niya, “Ritwauru ka nyaka chop waduog iru. Harun kod Hur ni kodu kendo ngʼato angʼata man-gi wach madwaro loso mondo odhi irgi.”\nKane Musa odhi ewi got, boche polo noumo godno,\nkendo duongʼ mar Jehova Nyasaye nopongʼo wi Got Sinai. Kuom ndalo auchiel boche polo noimo godno kendo e odiechiengʼ mar abiriyo Jehova Nyasaye noluongo Musa ka en ei bor polo.\nDuongʼ mar Jehova Nyasaye ne chalo gi mach maliel ewi got ne jo-Israel.\nEka Musa nodonjo ei bor polono kane odhi ewi got, kendo nobedo ewi got kuom ndalo piero angʼwen odiechiengʼ gotieno.


ㆍISBN : 9788928209354\nㆍPages : 360\nMuma Manyien ochakore kod Kitepe ang'wen mag Injili ma gin Mathayo, Mariko, Luka, kod Johana. Kitepe ang'wengo duto ondiko malong'o kuom tich mar Johana Jabatiso. Mano en nikech tijeno en tich malong'o kendo mowinjore ahinya. Ka ok wang'eyo tich mar Johana Jabatiso, to ok wanyal wacho ni wang'eyo tich mar Yesu Kristo.\nKa en kamano, koro wapenjore kendwa niya, "Bende tich Johana Jabatiso ma ondiki e kitepe ang'wen mag injili nikod ber moro amora? " Yesu nowacho niji wach kuom Johana Jabatiso kowacho niya, "To kauyie rwake, en e Elija manebiro" (Mathayo 11:14). Omiyo Johana Jabatiso ne en ng'at mane onyuol e pinyka mondo otim tich malong'o. Yesu nowacho ni, "Nyaka a ndalo mag Johana Jabatiso nyaka chil kawuono Pinyruodh Polo ilaro, kendo rateke ema yake" (Matthayo 11:12). Mano en wach ma adiera nikech Johana Jabatiso nonyuol e pinyka, kendo e kinde mane obatiso Yesu Kristo, richo mag piny noket e wiye. Omiyo, Yesu ne nyalo kawo richo mag piny nyadichiel. Kuom yie mane Yesu oyiego mondo obatise, osemiyo jo moyie kuom tich mane Johana jabatiso kod tijno mar Yesu mondo oyud thuolo mar donjo e polo ka richo margi osewenigi. Mano e tiend wach man kuom ndiko mag Muma e injili mar Mathayo sura 11, wes matindo 12-14.\nBende iyie ni injili mar pi kod Roho en adiera? Ka iyie, mano nyiso ni ing'eyo tich mane Johana jabatiso kod tich mane Yesu otimo eyo malong'o. Kata kamano, jo Kristo mang'eny ma ok ong'eyo tich mar Johana Jabatiso ok oseng'eyo Adier mar injili mar pi kod Roho, kendo gidak e ngima mana mano mar ringruok. Kuom kia, joma kamago ok tem kata mondo ging'e tich mane Johana Jabatiso otimo kata obedo ni ondike kamano e kitepe ang'wen mag Injili. Omiyo, tich mar Johana Jabatiso osebedo ka ijwang'o kata mana e dier jo Kristo ma wacho ni giyie kuom Yesu. Nyalo bedo ni kuom wachno, ayudo ni onge ji mang'eny man kod dwaro mondo ong'e tich mar Johana Jabatiso e ndalogi. Omiyo, ji ng'iyo jogo man kod dwaro mar ng'eyo wachno eyo malong'o. mano timore nikech ji mang'eny osebedo ka okdwar ng'iyo tich mar Johana Jabatiso kaachiel kod tijno mar Yesu eyo makare.


Familia mar lady mourine kwayo mondo jotelo kod jochiw kony mangwon onyal yuoro kod omenda mondo oik godo chenro mar kowo lady mourine kare may yueyo. – Sky Fm\nFamilia mar lady mourine kwayo mondo jotelo kod jochiw kony mangwon onyal yuoro kod omenda mondo oik godo chenro mar kowo lady mourine kare may yueyo.\nFamilia mar jangolo marahuma ma osenindo Mourine Achieng (Lady Mourine) koroni to owuok oko kendo kwayo kony kuom jotelo e pachoka e yor neno ni chenro mar kowo e kare mar yueyo ma osenindo mourine achieng onyal chopo kare maonge ngikruok moro amora.\nKane oloso kod jofwambo owadgi lady mourine migosi Carlos Ochieng ne okoni nyaka ne Lady Mourine ne wit ngimane e gwenge mag uriri sub-county e county ma migori gisebedo ka giyudo welo ma opogore opogore mabiro mondo okuu kod familia margi to onge okang ma longo ma gin godo mar rwako welogo kaluwore kod nok mar omenda.\nNe gikwayo jotelo ma opogore opogore ma ongeyo lady mourine kod jogo man kod chuny mar kony mondo oyie oyuorgi ka gikoni chenro mag timo iko mar jangolono pok oketi e okang ma owinjore.\nMigosi ochieng bende ne okoni kaka familia gichano mondo mikai lady mourine obi ogol e kar kano ringre jogo ma otho ma ojele chieng tich abich (Friday) kama ibi tere achiel ka chiel nyaka e gwenge mag kopanga ei suna-west sub-county kanyoero ma ibikowee e kar yueyo mare ka ochopo chieng sabato (Saturday).\nIko mar lady mourine igeno ni ibiyuorie kod jotelo ma opogore opogore ka notelnegi kod ogai mar nasaa migosi Raila amolo odinga e kind welo mamoko.


Biblica® Ochiw Thuolo Motingʼo Loko Manyien™ 2 Ruodhi 1\n☰ 2 Ruodhi 1 ◀ ▶\nRuodhi Mar Ariyo\nJehova Nyasaye ongʼado bura ne Ahazia\n1 Bangʼ tho Ahab, jo-Moab nongʼanyo ne Israel. 2 E kindeno Ahazia nosegore piny koa ewi ode mar gorofa man Samaria mi ohinyore, ne ooro joote kowacho niya, “Dhiyo mondo ipenj Baal-Zebub ma nyasach Ekron, mondo iwinji ane ni bende abiro chango e hinyruoknani.”\n3 To malaika mar Jehova Nyasaye nowachone Elija ja-Tishbi niya, “Dhiyo mondo irom gi joote mag ruodh Samaria mondo ipenjgi ni, ‘Nyasaye onge e Israel ka koso mamiyo upenjo Baal-Zebub ma nyasach jo-Ekron wach?’ 4 Kuom mano Jehova Nyasaye wacho ni, ‘Ok inichungi e kitanda mar midekre minindeni nyaka itho!’ ” Bangʼ mano Elija nodhi.\n5 Kane joote odwogo ir ruoth nopenjogi niya, “Angʼo momiyo udwogo?”\n6 Negidwoke niya, “Ngʼat moro noromo kodwa mowachonwa ni, ‘Doguru ir ruoth mane oorou mondo unyise ni Jehova Nyasaye owacho kama: “Nyasaye onge e Israel ka koso mamiyo upenjo Baal-Zebub ma nyasach jo-Ekron wach? Kuom mano ok inichungi e kitanda minindeni nyaka itho.” ’ ”\n7 Ruoth nopenjogi niya, “En ngʼat machal nade mane obiro moromo kodu kendo onyisou wechegi?”\n8 Negidwoke niya, “Norwako law ma rayier, kendo notweyo okanda mar pien e nungone.”\nEka ruoth nowacho niya, “Mano ne en Elija ja-Tishbi.”\n9 Eka ne ooro jatend jolweny kaachiel gi jolweny piero abich ir Elija. Jatelono nodhi ir Elija moyude kobet piny ewi got kendo nowachone niya, “Ngʼat Nyasaye, ruoth owacho ni mondo ilor piny!”\n10 Elija nodwoko jalwenyno niya, “Ka an ngʼat Nyasaye, to mach mondo oa e polo kendo otieki kaachiel gi jolweny magi piero abich.” Eka mach noa e polo mowangʼo jatend jolweny kod joge duto.\n11 Eka ruoth nooro jatend jolweny machielo gi jolweny piero abich ir Elija. Jatelono nowachone Elija niya, ngʼat Nyasaye, ruoth wacho ni yie mondo ilor piyo.\n12 Elija nodwoke niya, ka an ngʼat Nyasaye, to mach mondo oa e polo kendo otieki kaachiel gi jolweny magi piero abich! Eka mach noa e polo mowangʼo jatend jolwenyno kod joge piero abich duto.\n13 Kendo ruoth nooro jatend jolweny mar adek kaachiel gi jolweny mage piero abich. Ngʼat mar adekno nodhi mogoyo chonge piny e nyim Elija kokwaye niya, “Ngʼat Nyasaye, yie ibedie gi ngʼwono ne ngimana to gi ngima mar ji piero abich ma an-gogi, an jatichni! 14 Neye kaka mach osewuok e polo motieko jotend jolweny ariyo motelona kod ji mane gin-go duto. To koro sani yie ibedie gi ngʼwono ne ngimana!”\n15 Malaika mar Jehova Nyasaye nowachone Elija niya, “Lor idhi kode, kik iluore.” Omiyo Elija nolor modhi kode ir ruoth.\n16 Nowachone ruoth niya, “Jehova Nyasaye wacho kama: Nyasaye onge e Israel ka koso mamiyo uoro joote mondo upenj Baal-Zebub ma nyasach Ekron wach? Nikech isetimo ma ok inichungi e kitanda mar midekre minindeno, nyaka itho!” 17 Omiyo notho mana kaka wach Jehova Nyasaye mane Elija owacho.\nNikech Ahazia ne onge wuowi, Joram nobedo ruoth kare e higa mar ariyo mar loch Jehoram wuod Jehoshafat ruodh Juda. 18 To weche moko mag loch Ahazia kod gik mane otimo, donge ondikgi e kitepe mochanie nonro mag ruodhi Israel?


Ma en wach mar adiera ni ka ngʼato oketo chunye mondo obed jatend kanisa to odwaro tich mogen. Jatend kanyakla mar jo-Kristo nyaka bed ngʼat ma wach moro amora marach onge kuome, chwor dhako achiel kende, ngʼat mobidhore, moritore, kendo modimbore, ngʼat moluor, mohero rwako welo kendo japuonj molony, ngʼat ma ok ohero kongʼo, ngʼat ma ok ger, bende owinjore obed ngʼat mamuol, ma ok ohero dhawo kendo ma ok ohero pesa. Nyaka obed ngʼat morito ode maber kendo nyaka one ni nyithinde winjo wachne gi luor mowinjore. (To ka ngʼato ok nyal rito ode owuon, to ere kaka dorit kanisa Nyasaye?) Kik obed ngʼat moyudo warruok machiegni, nono to sunga nyalo make mi opodhi kendo bura loye kaka noloyo jachien. Bende nyaka obed ngʼat ma joma ok oyie wuoyo kuome maber, mondo kik obadho mar jachien gaje mi opodhi kendo one wichkuot. Kamano bende jokony e kanisa bende nyaka bed joma imiyo luor, joma odimbore, joma ok madh kongʼo kendo joma ok oowre gi yudo ohala e yo ma ok nikare. Nyaka gimak adiera matut mar yie gi chuny maler maonge richo moro amora. Nyaka temgi mokwongo, to ka oyud ni onge wach moro marach kuomgi eka mondo yienegi bedo jokony. Kamano bende, mondgi nyaka bed joma owinjore mi luor, kik gibed mon mohero kuoth, to owinjore gibed mon moritore kendo ma jo-adiera e weche duto. Jakony kanisa nyaka bed ngʼatno man-gi dhako achiel kende kendo mopuonjo nyithinde gi joode duto maber. Joma osetiyo maber yudo nying maber kendo gibedo gi chir e yie margi kuom Kristo Yesu.\nTich Joote 6:1-7\n E kindeno kar kwan mar jopuonjre ne medore, omiyo jo-Yahudi mane wacho dho jo-Yunani nochako ngʼur gi jo-Yahudi wetegi mane wacho dho Hibrania. Jo-Yahudi mane wacho dho jo-Yunani ne ywak ni mon ma chwogi othogi ne ojwangʼ kaluwore gi kony mar chiemo mane ipogo mon ma chwogi otho. Wachno nomiyo joote apar gariyo ochoko jopuonjre duto kanyakla, mi giwachonegi niya, “Ok ber mondo wajwangʼ tich mar yalo Wach Nyasaye mondo wapog chiemo. Kuom mano, owetewa, yieruru ji abiriyo e dieru ka; joma ongʼere ni opongʼ gi Roho Maler kod rieko mondo waket tijni e lwetgi, eka wan wachiwre chuth ni tijwa mar lamo gi yalo Wach Nyasaye.” Paroni nomoro joma oyie kuom Kristo duto kanyakla, omiyo ne giyiero Stefano, ngʼat mopongʼ gi yie kendo gi Roho Maler, gi Filipo, kod Prokoro, gi Nikanor, gi Timon, gi Parmenas, kod Nikolao ja-Antiokia, ngʼat mane olokore oluwo din jo-Yahudi. Negikelo jogi mi joote oyieyo lwetgi kuomgi kendo olamonegi. Omiyo Wach Nyasaye nomedo landore, kendo kwan jopuonjre mane ni Jerusalem nomedore ahinya, kendo ji mangʼeny kuom jodolo nolokore moluwo yieno.\nApwoyonu nyaminwa Fibi, ma en jatich e kanisa man Kenkrea.\nTich Joote 6:3\nKuom mano, owetewa, yieruru ji abiriyo e dieru ka; joma ongʼere ni opongʼ gi Roho Maler kod rieko mondo waket tijni e lwetgi,\nEn bende ema nochiwo mich ni ji koyiero jomoko mondo obedi joote, to jomoko jonabi, to moko joland Injili, to jomoko jokwath gi jopuonj,\nTich Joote 20:28\nKoro tangʼuru kendo rituru kweth duto ma Roho Maler oketo e lwetu mondo uriti. Beduru jokwath mag Kanisa Nyasaye ma nongʼiewo gi rembe owuon.\n1 Korintho 12:28\nTo ei kanisa, Nyasaye oseketo ji man-gi mich mopogore opogore e tichne: Mokwongo, joote, mar ariyo, jonabi, to mar adek, jopuonj, eka joma timo honni, kaeto joma omi teko mar chango joma tuo, kod jokony ji, kod joma otelo ni ji, to mogik, joma wuoyo gi dhok mayoreyore.\nWinjuru weche jotendu kendo beduru e bwo lochgi. Girito chunyu odiechiengʼ gotieno kaka joma nyaka nyis Nyasaye kaka uchal. Winjgiuru, eka tich ma gitiyo okelnigi mor to ok pek, nikech ka umiyo tich obedonegi mapek to un ema uhinyoru.\nTich Joote 6:4\neka wan wachiwre chuth ni tijwa mar lamo gi yalo Wach Nyasaye.”\n Ma en wach mar adiera ni ka ngʼato oketo chunye mondo obed jatend kanisa to odwaro tich mogen. Jatend kanyakla mar jo-Kristo nyaka bed ngʼat ma wach moro amora marach onge kuome, chwor dhako achiel kende, ngʼat mobidhore, moritore, kendo modimbore, ngʼat moluor, mohero rwako welo kendo japuonj molony, ngʼat ma ok ohero kongʼo, ngʼat ma ok ger, bende owinjore obed ngʼat mamuol, ma ok ohero dhawo kendo ma ok ohero pesa. Nyaka obed ngʼat morito ode maber kendo nyaka one ni nyithinde winjo wachne gi luor mowinjore. (To ka ngʼato ok nyal rito ode owuon, to ere kaka dorit kanisa Nyasaye?) Kik obed ngʼat moyudo warruok machiegni, nono to sunga nyalo make mi opodhi kendo bura loye kaka noloyo jachien. Bende nyaka obed ngʼat ma joma ok oyie wuoyo kuome maber, mondo kik obadho mar jachien gaje mi opodhi kendo one wichkuot.\nJodong kanisa morito weche mag kanisa onego yud pok margi nyadiriyo, to moloyo jodongo ma tichgi en yalo kod puonjo wach Nyasaye.\nParuru jotendu ma nokwongo yalonu Wach Nyasaye. Paruru kaka kit ngimagi ne chalo mondo ulu kit yie margi.\nKik irikni yieyo lwedo kuom ji, kendo kik iriwri e richo ji mamoko. Ritri mondo ngimani osik kaler.


1 Samuel 15 - Holy Bible [Luo Bible 2020] - (1Sam 15)\nSamuel nowachone ne Saulo niya, “An ema Jehova Nyasaye noora mondo awiri ibed ruodh joge Israel; omiyo koro lingʼ iwinj wach moa kuom Jehova Nyasaye.\nMa e gima Jehova Nyasaye Maratego wacho: ‘Abiro kumo jo-Amalek kuom gima negitimo ni jo-Israel kaka ne gigengʼonegi e kinde mane gia Misri.\nKoro dhiyo imonj jo-Amalek kendo itiek gimoro amora ma mekgi. Kik iwegi; neg chwo gi mon, gi rowere gi nyithindo madhoth, dhok, rombe, ngamia gi punde.’ ”\nOmiyo Saulo noluongo joge Telaim mokwanogi kendo negiromo jolweny alufu mia ariyo mawuotho gi tiendegi to gi alufu apar moa Juda.\nSaulo nodhi e dala maduongʼ mar jo-Amalek koikore monjogi e holo.\nEka nowachone jo-Keni niya, “Auru ka udhi mondo uwe jo-Amalek nikech ok adwar tiekou kodgi; nikech un ne utimo ngʼwono ni jo-Israel e kinde mane gia Misri.” Omiyo jo-Keni nowuok moweyo jo-Amalek.\nEka Saulo nokedo gi jo-Amalek kochakore Havila nyaka ochopo Shur to nyaka ochopo yo wuok chiengʼ mar Misri.\nNomako Agag ruoth jo-Amalek kangima to joge duto to nonego gi ligangla pep.\nTo Saulo gi jolweny noweyo Agag kod rombe mabeyo, gi dhok, gi nyiroye machwe gi nyirombe kod gimoro amora maber. Magi to ne ok giyie mondo oketh duto, to gimoro amora mane gichayo gi mago mayom yom to negitieko pep.\nEka wach Jehova Nyasaye nobiro ne Samuel kawacho niya,\n“Akuyo nikech ne aketo Saulo obedo ruoth, nikech oseweyo luwa, kendo ok otimo kaka ne achike.” Samuel nochandore kendo noywak ne Jehova Nyasaye otieno mangima.\nSamuel nochiew okinyi mangʼich kendo nodhi romo gi Saulo, mi nowachne niya, “Saulo osedhi Karmel. Kanyo osechungoe rapar mimiyego duongʼ kuno kendo osewuok kuno olor kodhi Gilgal.”\nKane Samuel obiro ire, Saulo nowachone niya, “Mad Jehova Nyasaye gwedhi! Asetimo duto mane Jehova Nyasaye ochika.”\nTo Samuel nowachone niya, “Marangʼo awinjo ywak rombe gi dhok e ita?”\nSaulo nodwoko niya, “Jolweny nokelogi koa kuom jo-Amalek; negiweyo rombe kod dhok mabeyo mondo gitimgo misango ni Jehova Nyasaye ma Nyasachi, to modongʼ wanego pep.”\nSamuel nowachone Saulo niya, “Lingʼ thi! We mondo anyisi gima Jehova Nyasaye nowachona otieno mokalo.” Saulo nodwoko niya, “Nyisawa.”\nSamuel nowachone niya, “Kata nobedo ni inenori ka ngʼama tin kamano, to donge ne ibedo jatelo mar dhout Israel? Jehova Nyasaye ne owiri mondo ibed ruodh Israel.\nKendo ne omiyi ote, kowacho ni, ‘Dhiyo mondo itiek chuth jo-Amalek marichogi; ked kodgi nyaka ine ni itiekogi pep.’\nAngʼo momiyo ne ok iwinjo dwond Jehova Nyasaye? Angʼo momiyo ne imuomori mi iyeko kendo itimo richo e wangʼ Jehova Nyasaye?”\nSaulo nowacho niya, “To ne awinjo dwond Jehova Nyasaye ma atimo dwarone kendo atimo tich mane omiya mondo atim. Ne anego jo-Amalek pep kendo ne akawo Agag ruodhgi mi abirogo.\nJolweny nokawo rombe gi dhok kuom gik moyaki, gigo mabeyo nowal ne Nyasaye mondo otimnego Jehova Nyasaye ma Nyasachi misango Gilgal.”\nSamuel nodwoke niya, “Iparo ni Jehova Nyasaye mor gi chiwo kod misengini miwangʼo pep moloyo winjo dwonde? Winjo wach ber moloyo chiwo misango kendo chiko it ber moloyo boche imbe,\nEka Saulo nowachone Samuel niya. “Asetimo richo. Asetamora luwo chik Jehova Nyasaye kod wecheni bende. Ne aluoro ji kendo ne atimo dwarogi.\nKoro sani asayi ni iwena richona kendo wadog kodi mondo mi alam Jehova Nyasaye.”\nTo Samuel nowachone niya, “Ok anyal dok kodi. Isedagi luwo wach Jehova Nyasaye, kuom mano Jehova Nyasaye bende osedagi ni kik ibed ruodh Israel!”\nKane Samuel ochako wuoth mondo odhi, Saulo nomako riak lawe, mi oyiech.\nSamuel nowachone niya, “Jehova Nyasaye oseyiecho pinyruodh Israel kogole kuomi kawuononi kendo osemiye ja-libambau moro maber moloyi.\nJalno ma en Jehova Nyasaye Maduongʼ mar Israel ok riambi bende ok olok pache; nimar ok en dhano mondo olok pache.”\nSaulo nodwoko niya, “Asetimo richo. To kiyie to miya luor e nyim jodong joga kendo e nyim jo-Israel; dog koda mondo mi alam Jehova Nyasaye ma Nyasachi.”\nOmiyo Samuel nodok gi Saulo, kendo Saulo nolamo Jehova Nyasaye.\nEka Samuel nowacho niya, “Kelna Agag ruodh jo-Amalek.” Omiyo Agag nobiro ire ka en gi chir koparo e chunye niya, “Lit mar tho osekadho.”\nTo Samuel nowacho niya, “Kaka liganglani osemiyo mon owe maonge nyithindo, e kaka minu nobed maonge nyathi e kind mon mamoko.” Eka Samuel nonego Agag e nyim Jehova Nyasaye, Gilgal.\nEka Samuel nowuok modhi Rama, to Saulo bende nodok dalane Gibea.\nNyaka chop odiechiengʼ mane Samuel othoe, ne ok ochako oneno Saulo kendo, kata obedo ni Samuel ne oywage kamano. Jehova Nyasaye ne okuyo nikech ne oketo Saulo obedo ruodh Israel.


Biblica® Ochiw Thuolo Motingʼo Loko Manyien™ Esta 8\nChik mane ruoth ogolo mar konyo jo-Yahudi\n1 Chiengʼno ruoth Ahasuerus nomiyo Esta mwandu mag Haman, jasik jo-Yahudi. Kendo Modekai nobiro e nyim ruoth, nimar Esta nosenyise ni en watne. 2 Ruoth nogolo terene mane oyudo osegolo kuom Haman, mi nomiyo Modekai. Kendo Esta nokete mondo orit mwandu mane mag Haman.\n3 Esta nochako ohombo ruoth mopodho e tiende koywak. Ne okwaye mondo oketh chenro marach mane Haman ja-Agag oseloso, mondo otimne jo-Yahudi. 4 Eka ruoth notingʼo ludhe mar dhahabu ne Esta bangʼe noa malo mochungʼ e nyim ruoth.\n5 Nowacho niya, “Ka ber ne ruoth kendo ka ayudo ngʼwono e wangʼi kendo kiparo ni en gima ber timo kendo ka imor koda, to yie mondo igol chik mondiki maketho mano mane Haman wuod Hamedatha, ja-Agag oketo mondo otiek jo-Yahudi e gwenge duto ma ruoth orito. 6 Nimar ere kaka dalingʼ alingʼa ka aneno masira mabiro ne ogandana? Kata ere kaka dalingʼ alingʼa ka aneno ka idwaro tiek joodwa.”\n7 Ruoth Ahasuerus nodwoko Esta ma mikache gi Modekai ma ja-Yahudi niya, Nikech Haman ne obuko jo-Yahudi ma ema omiyo asemiyo Esta mwandune, to en to osenege, kongʼawe e yath. 8 Koro ndik chik machielo gi nying ruoth kar jo-Yahudi kaka ineno ni berni, kendo iketie sei mar nying ruoth bangʼe ketie ranyisi mar tere mar ruoth, nimar gik moko duto mondiki e nying ruoth kendo oketie tere mar ruoth ok nyal loki kata kethi.\n9 Kuom mano, noluong jondiko mag ruoth chiengʼ tarik piero ariyo gadek dwe mar adek miluongo ni Sivan. Negindiko weche duto mane Modekai ochiko ne ondiki ne jo-Yahudi, askeche, jotelo, kod joka ruoth modak e pinje mia achiel gi piero ariyo gabiriyo kochakore e piny India nyaka chop Kush. Chikegi nondiki e dhok mar piny ka piny kata mana mar jo-Yahudi bende nondiki e dhogi giwegi. 10 Modekai nondiko gi teko mar ruoth Ahasuerus mokete sei gi tere mar ruoth bangʼe nooro barupego gi jongʼwech maringo matek koidho farese mag ruoth.\n11 Chik mane ruoth ogolono noyiene jo-Yahudi man e mier madongo duto mondo giritre kendgi; kendo mondo giketh kendo ginegi mi gitieki joma obiro nigi gi gige lweny moa e oganda moro amora, kata gwengʼ moro momonjogi gi mondgi gi nyithindgi kendo gipe mwandu mag wasikgi. 12 Chiengʼ mane oyier ne jo-Yahudi mondo otimie magi e gwenge duto mag pinyruodh Ahasuerus ne en tarik apar gadek dwe mar apar gariyo dwe miluongo ni Adar. 13 Chikno nyaka landi e pinje duto kendo ne ogendini duto, mondo jo-Yahudi oikre ne chiengʼ chulo kuor ne wasikgi.\n14 Joote mane oidho farese maka ruoth noringo matek kadhi kaluwore gi chik mane ruoth ogolo. Milomeno bende nogo e ohinga mar Susa.\n15 Modekai nowuok e nyim ruoth korwakore gi law marambulu mokikore gi rachar, osimbo mar duongʼ mar dhahabu, to gi kandho maralik molos law mayom. Kendo dala maduongʼ mar Susa notimo nyasi gi mor malich. 16 To ne jo-Yahudi, ne en kinde mar mor, gi ilo kod pak. 17 Kamoro amora e gwenge kendo e mier madongo kuonde mane barup ruoth oterie, jo-Yahudi nobedo gi mor ahinya kane giyweyo kendo gitimo nyasi. Joma ok jo-Yahudi nobedo ka jo-Yahudi nikech luoro mar jo-Yahudi nomakogi.


Rowere e county ma Migori koro oketo riwruok mag sadha – Sky Fm\nBy Moses Omollo……… 13/10/2020.\nRowere e county ma Migori koro sani oketo riwruok mag sadha kata saccos mbele kaka yoo mar yudo konyruok kaluworeni tich ne ojende onge e pachoka\nThoth ojende e county ma Migori koro sani donjore e riwruok mag sagaa kaka yorno mar yudo hola makonyogi e ting’o malo ngimagi ka thothgi wachoni tich tinde tek yudo to nyaka gidhi nyime kod dongore.\nE boma ma Migori, Oruba karamu community based organization en riwruogno ma osekelo kanyakla ojende, mine kod ji mathoth kendo thothgi oseyudo lokruok e ngimagi kokalo kuom kungo kod hola magitimo kokalo kuome.\nEkinde mag nyasi mar pogo pikipiki ne moko kuom jokanyo mag CBO no ne wawuoyo kod ojende maleryo kaka ngimagi oselokore nyaka negidonjie oruba karamu CBO.\nMae en maurine Awuor Mukua mane oleronwa ni nosekaloe chandruok mathoth kanepok odonjoe riwruok moro amora to nyakane odonjie CBOno ngimane oselokore mathoth kendo sani koro en kod pikipiki ma ogenoni biro medo bero ngimane\nMoko kuom ojende mabe osedonjoe Oruba Karamu CBO ne oleronwa wuodhgi e CBOno kaka osebedo kendo kwayo jotelo mondo oyie oungi lwedo riwruok machalao kamagi mondo gimed konyo oganda ahinya to ojende ma ema thothgi winjo matek bang’ tieko somo to ok giyudi tich.\nThoth jotelo osebedo kakwayo ojende kod mine mondo odonjie riwruok mag saccos to en adieri ni kokalo kuom riwruok makamagi konyruok nyalo wuokie maber maloko ngima ng’ato nimar kao hola e riwruogegi yot maloyo bengi.


Ka uyie to unuyud gimoro amora mukwayo kulamo.”\n Yie en bedo gi adiera kuom gima wageno yudo kendo en bedo gi ratiro kuom gik ma ok wane. Kwerewa ne nigi yie machal kamano omiyo Nyasaye noyie kodgi. Yie ema miyo wangʼeyo ni Wach Nyasaye ema nochweyo gik moko duto manie polo gi piny, mi nomiyo gik mantie mineno gi wangʼ owuok kuom gik ma ok ne. Yie ema nomiyo Abel otimo misango maber ne Nyasaye moloyo misango mar Kain. Yieneno nomiyo Nyasaye oyie kode kaka ngʼama kare, nikech Nyasaye owuon norwako misangoneno. Abel pod wuoyo nyaka chil kawuono nikech yie mane en-gono, kata obedo ni nosetho. Kuom yie, Enoka nokaw kangima omiyo ne ok oneno tho, nolal nono e wangʼ ji nikech Nyasaye nosekawe. Nyasaye kwane kaka ngʼat malongʼo kane pok okawe. To ngʼat maonge gi yie ok nyal bedo malongʼo ni Nyasaye, nikech ngʼato madwaro sudo ir Nyasaye nyaka yie ni entie kendo ni en-gi mich momiyo joma oketo chunygi ka dware.\n To Yesu nodwoko kowacho niya, “Beduru gi yie kuom Nyasaye. Awachonu adier ni ka ngʼato owacho ne godni ni, ‘Dhiyo mondo inyumri e nam,’ ma ok obedo gi kiawa e chunye kata matin, to oyie ni gima owachono biro timore, to gima odwarono notimre kamano. Kuom mano anyisou ni gimoro amora mukwayo kulamo, beduru gi yie ni useyude mi nobed maru adier.\nNikech kuom ngʼwono, useyudo warruok kuom yie, to ok nikech tim maber moro amora musetimo. En mich ma Nyasaye chiwo nono,\nmondo yieu kik gurre kuom rieko dhano, to ogurre mana kuom teko Nyasaye.\n Ka ngʼato kuomu ochando rieko to okwa Nyasaye, ma jachiwo maber ne ji duto kendo nomiye maonge kiawa. To ka ukwayo to nyaka ubed gi yie ma ok uriwo gi kiawa, nikech ngʼat mariwo gi kiawa chalo gi apaka mar nam ma yamo riembo kendo tago. Ngʼat ma kamano kik par ni onyalo kwayo Ruoth gimoro mi oyudi, nikech en ngʼat ma pache nyadiriyo kendo ma timbene duto yomyom.\nJoote nowachone Ruoth niya, “Med yiewa!”


1 Timotheo 3 - Holy Bible [Luo Bible 2020] - (1Tim 3)\nMa en wach mar adiera ni ka ngʼato oketo chunye mondo obed jatend kanisa to odwaro tich mogen.\nJatend kanyakla mar jo-Kristo nyaka bed ngʼat ma wach moro amora marach onge kuome, chwor dhako achiel kende, ngʼat mobidhore, moritore, kendo modimbore, ngʼat moluor, mohero rwako welo kendo japuonj molony,\nngʼat ma ok ohero kongʼo, ngʼat ma ok ger, bende owinjore obed ngʼat mamuol, ma ok ohero dhawo kendo ma ok ohero pesa.\nNyaka obed ngʼat morito ode maber kendo nyaka one ni nyithinde winjo wachne gi luor mowinjore.\n(To ka ngʼato ok nyal rito ode owuon, to ere kaka dorit kanisa Nyasaye?)\nKik obed ngʼat moyudo warruok machiegni, nono to sunga nyalo make mi opodhi kendo bura loye kaka noloyo jachien.\nBende nyaka obed ngʼat ma joma ok oyie wuoyo kuome maber, mondo kik obadho mar jachien gaje mi opodhi kendo one wichkuot.\nKamano bende jokony e kanisa bende nyaka bed joma imiyo luor, joma odimbore, joma ok madh kongʼo kendo joma ok oowre gi yudo ohala e yo ma ok nikare.\nNyaka gimak adiera matut mar yie gi chuny maler maonge richo moro amora.\nNyaka temgi mokwongo, to ka oyud ni onge wach moro marach kuomgi eka mondo yienegi bedo jokony.\nKamano bende, mondgi nyaka bed joma owinjore mi luor, kik gibed mon mohero kuoth, to owinjore gibed mon moritore kendo ma jo-adiera e weche duto.\nJakony kanisa nyaka bed ngʼatno man-gi dhako achiel kende kendo mopuonjo nyithinde gi joode duto maber.\nJoma osetiyo maber yudo nying maber kendo gibedo gi chir e yie margi kuom Kristo Yesu.\nKata obedo ni ageno biro iri mapiyo to andikoni wechegi mag puonj mondo;\nkaponi adeko to ingʼe kaka ji onego owuothi e dier kanyakla mar jo-Nyasaye, ma en kanisa mar Nyasaye mangima, ma en e siro kendo mise mar adiera.\nChutho, mano kaka weche Nyasaye odhiero ngʼeyo kendo nigi duongʼ miwuoro: Kristo nobiro e ringruok, kendo Roho nonyiso ratiro ni oonge ketho, malaike ne onene, kendo wachne ne oyal e kind ogendini, ji ne oyie kuome e piny ngima, kendo ne otere malo e duongʼ mar Nyasaye.\n1 Timotheo 3:1\n1 Timotheo 3:2\n1 Timotheo 3:3\n1 Timotheo 3:4\n1 Timotheo 3:5\n1 Timotheo 3:6\n1 Timotheo 3:7\n1 Timotheo 3:8\n1 Timotheo 3:9\n1 Timotheo 3:10\n1 Timotheo 3:11\n1 Timotheo 3:12\n1 Timotheo 3:13\n1 Timotheo 3:14\n1 Timotheo 3:15\n1 Timotheo 3:16\n1 Timotheo 1 / 1Tim 1\n1 Timotheo 2 / 1Tim 2\n1 Timotheo 3 / 1Tim 3\n1 Timotheo 4 / 1Tim 4\n1 Timotheo 5 / 1Tim 5\n1 Timotheo 6 / 1Tim 6


Biblica® Ochiw Thuolo Motingʼo Loko Manyien™ Ezra 9\nLemo mar Ezra kuom nyuomo nyi dhoudi mamoko\n1 Bangʼ ka magi duto nosetim, jotelo nobiro ira kendo owacho niya, “Jo-Israel kaachiel gi jodolo kod jo-Lawi, ok osethegore gi joma ne gikiewogo kuom yoregi mamono, kaka mago mag jo-Kanaan, jo-Hiti, jo-Perizi, jo-Jebus, jo-Amon, jo-Moab, jo-Misri kod jo-Amor. 2 Gisekawo nyi joma ok jo-Yahudi, makoro odak e pinygi, kendo yawuotgi bende gisekendonegi nyi jogo. Kamano, oganda maler mar Nyasaye osedwanyore gi joma ok jo-Yahudi. To jotelo gi jodongo ema osebedo joketho moloyoe jomoko.”\n3 Kane awinjo wachno, ne ayiecho kandhona kod lepa, apudho yie wiya kod yie tika mi abedo piny ka an-gi bwok malich. 4 Eka jogo duto mane oluoro wach Nyasach Israel nochokore buta nikech gima rach mane joma odwogo koa e twech Babulon otimo. Kendo ne abedo kanyo ka an-gi bwok malich nyaka ochopo sa misango mar odhiambo.\n5 Kane ochopo sa misango mar odhiambo, ne achungo aa kama ne abetie, gi kandhona kod lepa koyiech, mi apodho gi chonga ka atingʼo bedena malo ne Jehova Nyasaye Nyasacha. 6 Kendo ne alemo kama:\n“Nyasacha, an-gi wichkuot malich kod kuyo ma ok anyal tingʼo wangʼa malo kangʼiyi, nikech richowa boyo moyombo wiyewa kendo kethowa osechopo e polo. 7 Koa e ndalo mar kwerewa nyaka chil kawuono, wasebedo joketho ahinya. Nikech richo ma wasetimo, ruodhi mag pinje mamoko osenegowa kaachiel gi ruodhiwa kod jodolo mag-wa kendo giseterowa e twech kendo yako gigewa, mi wasebedo gi wichkuot maduongʼ nyaka chil kawuono.\n8 “To koro sani, kuom kinde matin, Jehova Nyasaye ma Nyasachwa osebedo jangʼwono moweyonwa joma otony kendo omiyowa kama wanyalo dakie e kari maler mar lemo. Isedwogo chunywa, kendo iweyonwa thuolo mondo dendwa oduogi e twech ma wantiereni. 9 Kata bed ni wan wasumbini kamano, to Nyasachwa pod ok ojwangʼowa e twech marwa. Osemiyowa ngʼwonone e nyim wangʼ ruodhi mag Pasia: Osemiyowa ngima manyien mondo oger manyien od Nyasachwa, to bende wager kuonde momukore, kendo osebedonwa kaka ohinga molworo Juda kod Jerusalem.\n10 “To sani, yaye Nyasachwa, en angʼo ma wanyalo wacho bangʼ ma? Nimar ok waseluoro chike 11 mane imiyowa kokalo kuom jotichni ma jonabi, kiwacho ni, ‘Piny ma udonje mondo ukaw en piny mopongʼ gi anjawo mag joge. Kuom timbegi mamono gisepongʼo pinyni gi chido margi koa giko koni nyaka giko kocha. 12 Emomiyo, kik uchiw nyiu mondo kend gi yawuotgi, kata kawo nyigi ne yawuotu. Kik ubed gi singruok mar osiep kodgi sa moro amora, mondo omi ubed motegno kendo ucham gik mabeyo mag pinyni kendo uweye ne nyithindu kaka girkeni manyaka chiengʼ.’\n13 “Gima osetimorenwa en nikech timbewa mamono kod kethowa ma ok odhi kare, to kata kamano, Nyasachwa, ne ok ikumowa moromore gi richowago, to niweyo jowa otony, mi wabedo thuolo kaka koroni. 14 Bende dwachak waketh chikegi kendo wanywomre gi joma timo timbe mamono kama? Donge iyi diwangʼ kodwa matek madimi itiekwa, maonge ngʼama ditony kata achiel? 15 Yaye Jehova Nyasaye, ma Nyasach Israel, in ja-ratiro! Owewa odiechiengni kaka joma otony. Eri wan e nyimi kaka joricho ma bura oloyo, kendo nikech richowago, onge ngʼato kuomwa manyalo chungo e nyimi.”


Efeso 3 - Holy Bible [Luo Bible 2020] - (Efe 3)\nMano emomiyo an Paulo asedoko misumba Kristo Yesu nikech un joma ok jo-Yahudi.\nAdier usewinjo kaka Nyasaye nomiya tijni mar ngʼwono nikech un,\ntiende ni, chenro mopondono nolerna tiende kaka obet, mana kaka asendikonu gi weche manok.\nKa usomo barupano to ubiro medo ngʼeyo kaka winjona chal korka weche mopondo mag Kristo.\nE ndalo machon Nyasaye ne ok oelo tiend wachni ne ji, to koro oseele kuom Roho, kokonyore gi jootene maler kod jonabi.\nWach mopondoni en ni kaluwore gi Injili, joma ok jo-Yahudi bende koro osebedo jocham girkeni kaachiel gi Israel, ka gin kaachiel kaka ringruok achiel, kendo giriwore kodwa e singruokni kuom Kristo Yesu.\nKata obedo ni an e ngʼama tinie moloyo jo-Nyasaye duto to ngʼwononi nomiya mondo ayal ne joma ok jo-Yahudi mwandu ma ok rum mar Kristo;\nkendo mondo anyis ji duto ongʼe maler tichna kuom wach mopondoni, mosebedo kopandi kuom Nyasaye mane ochweyo gik moko duto e higni mokalo.\nDwaro mare ne en ni koro onyis kit rieko mar Nyasaye ni joloch gi weg teko manie polo, kokadho kuom kanisa.\nNotimo ma kuom Kristo Yesu Ruodhwa, kaluwore gi dwarone mane osechano chakre chon ni notim.\nEmomiyo akwayou ni kik chunyu nyosre nikech sand ma ayudo nikech un, ngʼeuru ni sandruokna ema miyou duongʼ.\nPile ago chonga piny e nyim Wuoro,\nnikech kuome ema dhoudi mag joma oyie kuom Kristo duto manie polo gi piny yudoe nyinge madier.\nAlamo Nyasaye mondo kuom duongʼne mosiko omiu teko e ngimau duto kuom teko mar Roho mare,\nmondo omi Kristo osiki e chunyu kuom yie. Alamo bende ni ka usiko kuome kendo udongo e herane,\nmondo omi un kaachiel gi jomaler duto ungʼe hera mar Kristo, ma lachne, gi borne, kod borne modhi malo kod tutne odhiero dhano ngʼeyo.\nAlamo mondo ungʼe hera modhiero ngʼeyo gi rieko duto, eka upongʼ gi kit Nyasaye duto.\nMad Jal maka wakwayo gimoro amora to chiwo mathoth moloyo kaka wakwaye kata kaka waparo, kuom tekone matiyo kuomwa,\noyud duongʼ e kanyakla mar joma oyie kendo kuom Kristo Yesu e tienge duto manyaka chiengʼ. Amin.


Biblica® Ochiw Thuolo Motingʼo Loko Manyien™ 1 Ruodhi 16\n☰ 1 Ruodhi 16 ◀ ▶\n1 Eka wach Jehova Nyasaye nobiro ni Jehu wuod Hanani kuom Baasha mowachone niya, “Nayieri.” 2 Ne atingʼi malo ka agoli e buru mi aketi jatend joga Israel to niwuotho e yore mag Jeroboam mi nimiyo joga Israel otimo richo kendo ne uchwanya mi imiyo abet gi mirima nikech richo magu. 3 Omiyo koro achiegni tieko Baasha kod ode kendo abiro keto odi kaka mano mar Jeroboam wuod Nebat. 4 Guogi biro chamo joka Baasha motho e mier madongo, kendo winy mae kor polo biro chamo mago motho e pewe.\n5 Timbe duto mag loch Baasha gi gik mane otimo, donge ondikgi e kitepe ruodhi mag Israel? 6 Baasha noyweyo gi kwerene mi noyike Tirza. Kendo Ela wuode nokawo lochne kaka ruoth.\n7 Kata kamano, wach Jehova Nyasaye nobiro gi dho janabi Jehu wuod Hanani ni Baasha kod ode, nikech richo duto mane osetimo e nyim Jehova Nyasaye, komiye mirima gi gik moko mane osetimo, kendo kobedo machal gi od Jeroboam, kendo bende nikech mano nokethe.\nEla ruodh Israel\n8 E higa mar piero ariyo gauchiel mar loch Asa Ruodh Juda, Ela wuod Baasha nodoko ruodh Israel kendo nobedo ruodh Tirza kuom higni ariyo.\n9 Achiel kuom jotende miluongo ni Zimri mane otelo ni nus gechene nochano mar nege. Ela ne nitie Tirza e kindeno, komer e dala Arza, ngʼat motelo ni od ruoth man Tirza. 10 Zimri nodonjo e ot mogoye kendo onege e higa mar piero ariyo gabiriyo mar loch Asa ruodh Juda, kendo nokawo lochne kaka ruoth.\n11 Mapiyo ka osechako locho kendo mobetie e kom loch, nonego anywola Baasha duto. Ne ok ongʼwono kata ni nyathi ma wuowi, bed ni ne en wat kata osiep. 12 Omiyo Zimri noketho od Baasha, kaluwore gi wach Jehova Nyasaye mane owacho ni Baasha kawuok kuom Jehu janabi 13 nikech richo duto mane Baasha kod wuode Ela nosetimo kendo mane gimiyo Israel otimo, omiyo ne giwangʼo ii Jehova Nyasaye, Nyasach Israel, ka gimiye mirima gi nyiseche manono.\n14 Timbe mamoko mag loch Ela kaachiel gi gik moko duto mane otimo, donge ondikgi e kitap rapar mag ruodhi mag Israel?\nZimri ruodh Israel\n15 E higa mar piero ariyo gabiriyo mar Asa ruodh Juda, Zimri nobedo ruodh Tirza kuom ndalo abiriyo. Jolweny nogoyo kambi but Gibethon e dala mar jo-Filistia. 16 Kane jo-Israel mane ni e kambi nowinjo ni Zimri osemonjo ruoth mi onege, negiketo ni Omri ma jatend jolweny, mondo obedo ruoth mar Israel mana gi chiengʼno. 17 Eka Omri gi jo-Israel duto mane ni kode nowuok Gibethon mi gimonjo Tirza. 18 Kane Zimri oneno ni dalano osekaw, nodhi kama tek mar dala ruoth, nomoko dalano mach molwore. Mine otho, 19 nikech richo mane otimo, kotimo richo e nyim Jehova Nyasaye kendo kowuotho e yore Jeroboam kendo e richo mane otimo, kod mago mane omiyo jo-Israel otimo.\n20 Timbe mamoko mag loch Zimri gi ngʼanyo mane obedogo, donge ondikgi e kitepe mag rapar mag ruodhi Israel?\nOmri ruodh Israel\n21 Eka jo-Israel nopogore e migepe ariyo; migawo achiel ne chwako Tibni wuod Ginath kaka ruoth, to migawo machielo ne chwako Omri. 22 To joma ne luwo Omri ne onyisore ni gin giteko moloyo mago mag Tibni wuod Ginath. Kamano Tibni notho to Omri nodoko ruoth.\n23 E higa mar piero adek gachiel mar loch Asa ruodh Juda, Omri nobedo ruodh Israel, nobedo ruoth kuom higni apar gariyo, ka auchiel kuomgi en Tirza. 24 Nongʼiewo gode mag Samaria gi Shemer gi fedha ma dirom kilo piero abiriyo kendo mogero dala maduongʼ e got, miluongo ni Samaria, kochake Shemer nying wuon godno.\n25 To Omri notimo timbe mamono e nyim Jehova Nyasaye kendo notimo richo mathoth moloyo joma notelo ne. 26 Nowuotho e yore duto mag Jeroboam wuod Nebat kod richone mane omiyo jo-Israel otimo, mine gimiyo Jehova Nyasaye, ma Nyasach Israel mirima gi nyisechegi manono.\n27 Timbe mamoko mag loch Omri gi gik mabeyo mane otimo, donge ondikgi e kitap rapar mar ruodhi mag Israel? 28 Omri noyweyo gi kwerene mi noyike Samaria, kendo Ahab wuode nokawo lochne kaka ruoth.\nAhab obedo ruodh Israel\n29 E higa mar piero adek gaboro mar loch Asa ruodh Juda, Ahab wuod Omri nobedo ruodh Israel, kendo nobedo ruodh Israel kuom higni piero ariyo gariyo kodak Samaria. 30 Ahab wuod Omri notimo timbe mamono mangʼeny e nyim Jehova Nyasaye moloyo joma notelo ne. 31 Ok nine oluwo richo mag Jeroboam wuod Nebat kende, to bende nine okendo Jezebel nyar Ethbal ruodh Sidon mi nochako tiyo ni Baal kendo lame. 32 Ne oloso kendo mar misango ne Baal e hekalu mar Baal mane osegero e Samaria 33 Ahab bende noloso siro mar Ashera kendo notimo mangʼeny mamoko mondo ochwanygo Jehova Nyasaye, ma Nyasach Israel, kendo owangʼ iye moloyo ruodhi duto mag Israel mane nitiere motelone.\n34 E kinde Ahab, Hiel ja-Bethel nochako gero Jeriko kendo. Noketo misene mi wuode makayo miluongo ni Abiram notho kendo kane oguro dhorangeye to wuode ma chogo miluongo ni Segub bende notho, mana kaka wach Jehova Nyasaye mane owacho gi dho Joshua wuod Nun.


Kweth mar jonjore mag The 42 Brothers monjo jodak ma West Nyakach – Sky Fm\nKweth ojende ma omanore kod gi lweny. Photo courtesy\nJodak e kar chung’ od bura ma Nyakach, Ward no ma West Nyakach koro to odak koda luoro malich kaluwore gi monj ma kinde ka kinde ma osebed ka ichwalo koda kweth jonjore moko e aluora makono.\nKweth ma oyang njinge kaka The 42 Brothers wachore ni osebedo kamonjo mier ma mond liete kaachiel kod jogo ma ikgi ongoore ema odakie ka gimayo jodak mwandu kaachiel gi timo tim tura mar bambo jogo ma mine.\nKane otwak koda jofwambo, MCA ma West Nyakach Migosi George Ogutu ne oyango adiera mar midhiero makoro kwako oganda ma orito ka olero ni osekao okenge mag manyo kony ka tend loch nanga e nenno ni japiny omii arita kwe mowinjore.\nMigosi Ogutu bende ne joseyo mokalo tend arita kwe e kor gweng’ ma owachoni osebedo kaweyo thuolo achije ma jopiny osegoyo gono kotenore gi timbe maundugo. Okwayo tend arita kwe mondo ket maino margi e jimbo arita kwe kinde duto. jatelono bende ne ogolo ywak kotenore gi ng’ur ma oseyudo kowuok kuom ognda ma West Nyakach ma seyo achiel kuom jodito mag loch nanga ma japiny seyo kuom siko kuoto kal makoro mone chwalo tijene mapiyo e kinde ma jonjore to medo monjo jodak.


Omiyo temuru matek mondo ujiw yieu gi timbe mabeyo, to timbeu mabeyo ujiw gi rieko. Rieko to jiwuru gi ritruok, to ritruok to ujiw gi kinda, to kinda ujiw gi luoro Nyasaye. Luoro Nyasaye to jiwuru gi hero owete, hero owete to jiwuru gi hera maradier.\nTo beduru mang’won, ka ng’ato ka ng’ato kecho wadgi, kendo weyone richone, mana kaka Nyasaye oseweyonu kuom Kristo.\nEmomiyo, kinde moro amora mwayudoe thuolo, to ber mondo watim ni ji duto maber, to moloyo ni jogo ma owetewa kuom yie.


Biblica® Ochiw Thuolo Motingʼo Loko Manyien™ Esta 9\n1 Baruwa mar chik ruoth ne onego chak tich chiengʼ tarik apar gadek dwe mar apar gariyo miluongo ni Adar. Chiengʼ ma jowasik jo-Yahudi nogeno logie, wach nolokore mi jo-Yahudi ema koro noloyo jogo mane ochayogigo. 2 Jo-Yahudi nochokore e mier madongo e gwenge duto manie pinyruoth Ahasuerus mondo gimonj joma ne dwa tiekogi. Ne onge ngʼama ne nyalo chungʼ e nyimgi nikech ogendini mamoko duto noluorogi. 3 Kendo jodongo duto mag gwenge, gi askeche, gi jotelo, gi jorit chik mag ruoth nokonyo jo-Yahudi nikech negiluoro Modekai. 4 Modekai ne en ngʼama duongʼ e dala ruoth; humbe nolandore e gwenge duto kendo tekone ne osiko medore ameda.\n5 Jo-Yahudi nogoyo jowasikgi duto ka ginegogi gi ligangla kendo negitiekogi, mine gitimo gima gihero ne joma ne ochayogi. 6 To e ohinga mar Susa, jo-Yahudi nonego motieko ji mia abich. 7 Bende neginego Parshandatha, Dalfon, Aspatha, 8 Poratha, Adalia, Aridatha, 9 Parmashta, Arisai, Aridai, to gi Vaizatha, 10 mane gin yawuowi apar mag Haman wuod Hamedatha, jawasik jo-Yahudi. To jo-Yahudi ne ok oyako gimoro amora.\n11 Kar romb ji mane onegi ei ohinga mar Susa noter ne ruoth e odiechiengʼno. 12 Ruoth nowachone Esta ma mikache niya, “Jo-Yahudi osenego ji mia abich motieko gi yawuot Haman apar ei ohinga mar Susa kende. To koro kare gisetimo angʼo e gwenge man e pinyruoth? Sani to koro angʼo kendo midwaro mondo atimni? Kwayoni en angʼo? Mano bende ibiro miyi.”\n13 Esta nodwoko niya, “Ka berni ruoth, to yie mondo jo-Yahudi man Susa kiny ochak otim gima gisetimo kawuononi kendo yie mondo ringre yawuot Haman apar-ka mondo olier e yath minegoe ji.”\n14 Eka ruoth nochiko mondo mano otimre ma chikno nogol e Susa, mine giliero ringre yawuot Haman apar-ka e yath. 15 Jo-Yahudi man Susa nobiro kaachiel tarik apar gangʼwen dwe mar Adar, mine ginego ji mia adek e Susa, to ne ok giyako girgi mora amora.\n16 E kindeno jo-Yahudi mamoko mane ni e gwenge mag pinyruoth bende nochokore mondo gisir kendo gigengʼ wasigu. Neginego ji moromo alufu piero abiriyo gabich, to ne ok giyako girgi moro amora. 17 Mano notimore tarik apar gadek e dwe mar Adar, to tarik apar gangʼwen ne giyweyo ma giketo odiechiengno obedonegi odiechieng mor kod nyasi.\nNyasi mar Purim\n18 To jo-Yahudi modak Susa nochokore tarik apar gadek kod apar gangʼwen, to kane ochopo tarik apar gabich ne giyweyo mi odiechiengno nobedonegi odiechieng mor kod nyasi.\n19 Mano ema omiyo jo-Yahudi modak e gwenge to moloyo modak e mier pod rito tarik apar gangʼwen mar dwe mar Adar kaka chiengʼ mor mar timo nyasi, kendo en odiechiengʼ ma gimiyoe ngʼato ka ngʼato mich.\n20 Modekai nondiko gigo mane otimore, nooro barupe ni jo-Yahudi duto e gwenge maboyo kod machiegni mane ni e bwo loch ruoth Ahasuerus, 21 kochikogi mondo gitim nyasini higa ka higa, tarik apar gangʼwen gi apar gabich mar dwe mar Adar, 22 nikech e kindego ema ne jo-Yahudi otony e lwet wasikgi kendo e dweno ema kuyo margi nolokore mor kendo ywakgi ne olokore nyiero. Kindego nyaka bed kinde mag timo nyasi mag mor ka gioro mich mag chiemo ne jowetegi kendo mich moko bende ne jomoko modhier.\n23 Omiyo jo-Yahudi noyie dhi nyime gitimo nyasi mane gisechako timo ka gitimo gima Modekai nosendikonegi. 24 Negitimo kamano nikech Haman wuod Hamedatha, ma ja-Agag, ma jasik jo-Yahudi duto, nosechano mondo otiek jo-Yahudi kogoyo ombulu (miluongo ni pur) mondo oneg-gi kendo otiekgi. 25 To ka wach marachno nochopo ne ruoth, noketo mondo ondik chike moko mamiyo chenro maricho mane Haman ochano ne jo-Yahudi odog ne en owuon, kendo ni oliergi e yath, en kaachiel gi yawuote. 26 (Emomiyo nochak odiechiengego ni Purim kaluwore gi nying ombulu miluongo ni pur.) Nikech gik moko duto mondiki e baruwani kendo nikech gik moko mane gineno kod mane otimorenegi, 27 jo-Yahudi nokawo wachno ka margi mondo obed timgi ne gin giwegi to gi nyikwagi mabiro to gi ji duto madwaro riwore kodgi ni nyaka rit ndalo ariyogo higa ka higa, e yo moketi kendo e kinde moseketi. 28 Ndalogi onego par kendo riti e tienge duto mag dhoudi, e gwenge, kendo e mier madongo duto. Kendo ndalo Purim-gi mondo orit nyaka chiengʼ ma ok jo-Yahudi oweyo ma ok otimoe nyasi, bende wich kik wil kodgi e kind nyikwau.\n29 Omiyo Esta ma mikach ruoth ma nyar Abihail kod Modekai ma ja-Yahudi, nondiko gi teko kod chir mondo ojiw baruwa mar ariyo kuom wach Purim. 30 Kendo Modekai nooro barupe ne jo-Yahudi duto man e gwenge mia achiel gi piero ariyo gabiriyo mag pinyruodh Ahasuerus, barupego notingʼo weche mag miyo chunygi mor kod jiwo chunygi, 31 mar chako loso ndalo mag Purim e kindegi mowinjore, mana kaka Modekai ma ja-Yahudi gi Esta ma mikach ruoth nosechikogi. Barupego bende ne omiyo jo-Yahudi gi nyikwagi chike moko moket kuom wach tweyo chiemo kendo kuom wach ywak. 32 Chik mane Esta ogolo nojiwo chike mag Purim, kendo nondikgi e kitabu.


MCA ma Kisumu obalo gi jalno mane oriko chung’ eloo spika – Sky Fm\nWritten by Chrispine Okoth on October 16, 2018\nWeche ne ochako omuoch kendo e od bura ma Kisumu e kinde chak twak mag od burano tok kweth moko mag MCAs ne kwedo mokalo okang’ mane okaw koda spika mar od burano Migosi Onyango Oloo kuom miyo thuolo achiel kuom MCAs go mar tayo od bura e loe.\nMCAs go kane otelnegi koda Migosi Seth Olale Nyalenda A, Migosi Joakim Oketch ma Kondele, Mikai Karen Muga(Nominated) kaachiel koda migosi Vitalis Otura ne jotemo kwedo bet mane Migosi Roy Samo ne bende omigodo thuolo mar tayo od burano e loo Migosi Onyango Oloo. Wach ma Migosi Olale ne osingo chwalo e doho ponono ni Migosi Samo ne dhi riembe oko mar od burano.\nMigosi Roy Samo ma bende MCAs go sundo kuom bedo obadho ne moko kuom lokruoge ma gidwaro ka bende giseyo spika mar od bura onogo kuom tiyo kode e chopo moko kuom dwache ka jood bura go lero ni gi chike mag od burano ok owinjore tayo twak mar od bura wira nitie aput moyiedhi mowinjore taa twak e kinde ma spika onge.\nKata kamano Migosi Roy Samo ne oduogo oyudo fuong’ruok tok jotelogo ne yie miye thuolo mar dhi nyime gi tayo twak.\nMae ok thuolo mokuongo ma Migosi Roy Samo yudore e orindi maliet e lwet MCAs go ka e kidieny mokuongo yande ne otayo e yor achune twak mag od bura tok ne spika Onyango Oloo weyo chenrogo e kore tok ne fwenyo ni ne nitiere twak mane ochwal ka igeto thiche godo oko.


News & Updates – Page 2 – Sky Fm\nWach mosruok mar Raila gi Uhuru ema ketho Jubilee,mago weche Marwa Gitayama..\nJaod bura ma Kurai East Marwa Gitayama owacho ni wach mosruok mane obedo e kind ker Uhuru Kenyatta kod Raila Odinga e amketh duond bura mar Jubilee. Gitayama wacho ni chal kagima weche mkok mathoth e mosruok onogo kelo koko makoro ineno gi sani e kind jood burago mag Jubilee. Gitayama wacho i gin kaka […]\nJadolo mane ong’adne buch twech higni 75 ochwalo ng’ur mare…\nJadolo moro mane ong’adne buch twech higni 75 kod doho ma Kisumu kuom ne timo hera gi nyithindo 3 ma nyiri man ekind higni 14 gi 15 e kad dak ma Kachok koro ne odok e doho e chwalo ng’ur mare e wach onogo. Joseph Agutu yande ne oyud gi keth mar ne timo timno […]\nPogruok medo neno e kind josiasa ma pachoka e wach Ker Kenyatta….\nWach mane owachi kod ker Uhuru Kenyatta e wach dongruok pachoka medo kelo pogruok gi ywagruok e kind jotelo mapachoka. Magi medo neno tok moko kuom Mps yande ne wacho ni sani onge dongruok magineno e gwenge gi koa kuom Ker Uhuru Kenyatta. Kata kamano,Jood bura moko bende ne owuok oko mar siro ker kuom […]\napisas mag obila chuno ni nyaka bed gi lony matut mar weche tudruok\nMa ne owachi kod jatend migao mar arita kwee ma pachoka Laktar Fred Matiang’i. Nomedo lero ni apisas duto tee mag obila biro dhii e tiegruok mar tudruok e yor lony ma nyasani kuom thoulo maromo dweche auchiel mondo gitii ne jopiny e yorno makare. Laktar Matiang’i ne loso e kinde mar sidho ayanga […]\nKlab no mar tottenham koro no to oseikore mar uso jatukgi Mousa Dembele ne klab no matugo e lig ma China kuom omenda maromo pound million 11. Jatugo no ma ike 31 osebedo ka chandore gi hinyruok mathoth ma koro chuno mondo use bang’ klab mar Beijing Guoan nyiso dwaro mar nyiewe. Kuma chielo klab […]\nOganda mawuok Central Kenya oramo ni gidwaro dongruok to ok dondruok..\nWach mmane owachi kod ker Uhuru kEnyatta mane okwedo go moko kuom jotelo mane wacho ni dongruok onge e masawa mar Kenya mdo nyuolo paro buora e kind oganda ma kono. Kenyatta ne owacho wechego nyoro kamane okwedoe jotelo go ma osegawacho ni weche donruok mag aluora god kenya ok ni maber,kane owacho ni dongruok […]\nThoth nyithindo ne odonjo e form one nyoro…\nWach mar rwako jopuonjre e skunde sekondar mapachoka mane ochakore nyoro ne oneno ka thoth jopuonjre ne odonjo e skunde mapachoak mane oluong gie. Magi ne oyango sama thoth jopuonjre ne orwaki e skundego tok migap somo yande ne golo chik mar mondo ne jopuonjre rwaki e skundego kokalo e lai mar NEMIS mane dhi […]\nJosiasa okwa mar weyo siasa momondo to gisir weche dongruok….\nWach mar siasa ma osechako neno pacho ka en gino ma kidek nego weche dongruok e pachoka ndalo ma biro. Mae en kaluwore gi Mp Gideon Ochanda ma Bondo mane owacho i moko kuom josiasa osechako goyo siasa ma omondo kar mondo gisir weche dongruok kod kelo jokenya kanyakla achiel. Magi weche mane Ochanda owacho […]\nKer Kenyatta okwero jogo ma wacho ni dongruok onge e gwengegi….\nWach mane owachi kod moko kuom Mps mawuok Central Kenya mane owacho ni dongruok onge kono ne okwedi kod Ker Uhuru Kenyatta. Kenyatta ne owacho ni dongruok itimo e gwenge duto mapachoka maok onego moko kuom josiasa wachni gwenge gi onge chenro mag dongruok. Kane owuoyo Mombasa kocha kane gin kod moluor Raila Odinga,Kenyatta ne […]\nAchije maromo 11 mitudo gi lal mar omenda mar NYS maromo Ksh 468 million owe thuolo.\nGi Odalo Fred Achijego moting’o Sammy Michuki maneen jalup jataa chenro maduong’ kata Director ebad kambi moro kod Rodgers Nzioki mane en achiel kuom jodito eweche omenda e NYS, owe thuolo kalure kod kwayo mochiw kod jamin wach e doho kata Director of Public Prosecution (DPP). Burano ong’ad oko kod Trial magistrate Peter Ooko […]


Dwol ma ochung ne yiero e onyal chungo wach campaign ma sani – Sky Fm\nBy Moses Omollo…… 6/10/2020.\nDwol ma ochung ne yiero e pachoka onyisi mondo onyal chungo wach campaign ma sani osechakore kendo dhi nyime e pachoka kata ka sach goyo siasa to pok ochopo e thuolonieri.\nKane oloso kod jofwambo e wi wachnoero jakeno mar dwol mar Luo Council of elders jaduong Abel Ombuor okoni dwol ma ochung ne timo yiero e pachoka IEBC onengo owuog oko kendo otii kod chike mag yiero ka okoni e thuoloni en adier ni jok moko osechako timo siasa ma omondo e pachoka kendo koro miyo oganda e pachoka moko kuomgi osebedo ka yudo hinyruok kendo moko bende osewito ngimagi e thuolonoero.\nJaduong Abel Ombuor ne migosi wafula chebukati mondo onyal wuok oko kendo chungo siasa ma omondo Ma sani jalup ker ma pachoka osechako e thuolonieri ka nokoni sach timo siasa pok ochaki to dwolno oling alingam ka oganda jokenya to hinyore ka okalo e weche siasa ma sani dhi nyime kendo moseweyo ka ji ariyo osewito ngimagi e gwenge mag Muranga odiochieng mar jumapil ma okalo.\nJaduong Ombuor koni gin kod luoro ni ka wach siasa owe ma odhi nyime e thuoloni to oganda jokenya mangeny dhi yudo hinyruoge buora ka ochopo higa 2022 nimar saiasa ma omondo sanim osenee ka kelo pogruok mar oganda e thuolonieri.


“Rwakreuru ka uikoru ne tich kendo techeu osik kaliel,\nOmiyo kamano e kaka un bende onego ubed moikore, nikech Wuod Dhano biro biro sa ma ok ungʼeyo.”\n Tich matek miyo ngʼato bedo gi duongʼ, to nyawo gikone en tich mar misumba. Chuny maparore miyo ngʼato bedo mool, to wach mamuol jiwe.\nNgʼat ma jasamuoyo e tich en owadgi ngʼat maketho gik moko.\n Koro ka atimo gima ok adwar timo, to koro an ok ema atime, to richo modak e iya ema time. Omiyo ayudo chikni katiyo: Ni ka adwaro timo gima ber, to apo ka rach bende ni koda.\n Nowachone ngʼat machielo niya, “Luwa.” To ngʼatno nodwoko niya, “Ruoth, yiena adhi ayik wuonwa mondi.” Yesu nowachone niya, “We joma otho oik jogegi motho, to in dhiyo kendo iland wach mar pinyruoth Nyasaye.” To pod ngʼat machielo moro nowacho niya, “Abiro luwi, Ruoth, to mokwongo, yiena adogi mondo adhi goyo oriti ni joodwa.” Yesu nodwoko niya, “Ngʼama osemako kwer dhok to pod ngʼiyo chien ok owinjore ni tich mar pinyruoth Nyasaye.”


To wagouru ni Nyasaye erokamano nikech wan ma wan kuom Kristo, otelonwa pile koselocho, kendo komiyo walando wach man kuom Kristo kuonde duto, mana ka tik mang’ue ng’ar. Wachalo gi ubani mang’ue ng’ar mar misango ma Kristo ochiwo ni Nyasaye, malandore e kind joma ireso kod joma lal.\nkendo gouru ni Nyasaye erokamano, kata gima nade ema timore, nikech mano e gima Nyasaye dwaro ni mondo utim kaka jo-Kristo.\n Kue ma Kristo chiwo ema mondo obed jang’ad bura e chunyu, nikech kue nogo ema ne Nyasaye oseluongoue kaachiel e ringruok achiel. Omiyo gouru erokamano mogundho. Wach Kristo, gi gueth duto mokelo, mondo odag e chunyu. Puonjreuru kendo jiwreuru gi rieko duto. Weruru mamit e chunyu ni Nyasaye, kugoyone erokamano gi wende Zaburi gi wende pak kod wende mag chuny. Gimoro amora ma uwacho kata utimo onego obedi e nying Ruoth Yesu, kugoyoni Nyasaye Wuoro erokamano e nyinge.\nWago ni Nyasaye erokamano kuom mich mare modhiero ji wacho!\nKamano gouru erokamano pile ni Nyasaye Wuoro kuom gik moko duto, e nying Ruodhwa Yesu Kristo.\nEmomiyo wagouru erokamano ni Nyasaye, nikech wanwang’o piny manyien ma ok nyal yiengni, walameuru kaka owinjore, ka wamiye duong’ kod luor,\nWagoyo ni Nyasaye erokamano ndalo duto nikech un, kendo waluongo nyingu pile e lemowa.\n Koro wach mokwongo ma akwayo en ni mondo ji oter ywakgi ir Nyasaye ka gilemo kendo ka gisayo ni ji duto, kendo gigoyo erokamano. Nyaka gilem ni ruodhi gi jotelo duto, mondo wadag e ngima mokue kendo moboch, kwaluoro Nyasaye, kendo ka wan joma odimbore chuth.\nEnomi udok jomwandu ahinya e gik moko duto, mondo ubed jong’wono ndalo duto, kendo mano nomi ji mang’eny goni Nyasaye erokamano nikech chiwou ma wamiyogi.\nTo wagouru ni Nyasaye erokamano nikech wan ma wan kuom Kristo, otelonwa pile koselocho, kendo komiyo walando wach man kuom Kristo kuonde duto, mana ka tik mang’ue ng’ar.


2 Ruodhi 16 - Holy Bible [Luo Bible 2020] - (2Ru 16)\n2 Ruodhi 16\nE higa mar apar gabiriyo mar loch Peka wuod Remalia, Ahaz wuod Jotham ruodh Juda nobedo ruoth.\nAhaz ne ja-higni piero ariyo kane obedo ruoth kendo nobedo e loch kodak Jerusalem kuom higni apar gauchiel. To timbene ne ok longʼo e nyim wangʼ Jehova Nyasaye kaka timbe Daudi kwar mare ne chalo.\nNoluwo timbe ruodhi mag Israel kendo nochiwo wuode mondo otimgo liswa kaka misango miwangʼo pep koluwo timbe mamono mag ogendini mane Jehova Nyasaye oriembo e nyim jo-Israel.\nEka Rezin ruodh Aram kod Peka wuod Remalia ruodh Israel nowuok dhi gore gi Jerusalem mi omako Ahaz, to ne ok ginyal loye.\nE kindeno Rezin ruodh Aram ne odwogo Elath e lwet Aram koriembo jo-Juda. Bangʼe jo-Edom nodonjo Elath kendo gidak kuno nyaka chil kawuono.\nAhaz nooro joote mondo okone Tiglath-Pilesa ruodh Asuria kowacho niya, “An jatichni kendo anie e bwo lochni. Bi mondo iresa e lwet ruodh Aram kendo e lwet ruodh Israel mosemonja.”\nKendo Ahaz nokawo fedha kod dhahabu mane oyudi e hekalu mar Jehova Nyasaye kod kar keno mar od ruoth mine oorogi kaka mich ne ruodh Asuria.\nRuodh Asuria noyie momonjo Damaski kendo okawe. Nodaro joma odak Damaski motero e twech Kir, Rezin to ne onego.\nEka ruoth Ahaz nodhi Damaski mondo orom gi Tiglath-Pilesa ruodh Asuria. Noneno kendo mar misango man Damaski mi ooro ni Uria jadolo goro kaka oger kendono, kondiko maler gik moko duto mogerego.\nOmiyo Uria jadolo nogero kendo mar misango kaluwore gi rieko duto mane ruoth Ahaz noorone koa Damaski mi notieko gere kapok ruoth Ahaz odwogo.\nKane ruoth odwogo koa Damaski mi oneno kendo mar misangono, to ne odhi mochiwo misango e wiye.\nNe ochiwo misango miwangʼo pep kod misango mar cham, kaachiel gi misango miolo piny kendo nokiro remo mar lalruok ewi kendo mar misango.\nTo kendo mar misango mar mula mane ni e nyim Jehova Nyasaye nogolo e kind kendone manyien gi hekalu mar Jehova Nyasaye mokete yo nyandwat mar kendo manyien-no.\nEka ruoth Ahaz nogolo chik ne Uria jadolo niya, “E kendo manyien maduongʼni ema nyaka itimie misango miwangʼo pep mar okinyi, misango mar cham mar odhiambo, misango miwangʼo pep mar ruoth, kod misango mar cham mar ruoth kaachiel gi misango pep mar ji duto modak e pinyno, kod misangogi mag cham kod misango miolo piny. Kir remo mag misengini duto miwangʼo pep kod misengini mamoko ewi kendo mar misangono. To abiro tiyo gi kendo mar misango molos gi mula mondo angʼe gima kare monego atim.”\nKendo Uria jadolo notimo mana kaka ruoth Ahaz nochiko.\nRuoth Ahaz nogolo gik moko michungogo besen kogolo kuom mago minyalo gol kuondegi. Bende nogolo gima ne iluongo ni Nam kuom mula molos ka rwath mane osire, mokete kar kende e kidi.\nBende nomuko agola mane otiyogo chiengʼ Sabato kod rangach ma oko mane odonjogo e hekalu mar Jehova Nyasaye, nikech winjruok marach e kindgi gi ruodh Asuria.\nTo kuom gik mamoko duto mane Ahaz otimo e ndalo lochne, donge ondikgi e kitap weche ruodhi Juda?\nAhaz notho moyweyo gi kwerene kendo noyike kodgi e Dala Maduongʼ mar Daudi. Kendo Hezekia ma wuode nobedo ruoth kare.\n2 Ruodhi 16:1\n2 Ruodhi 16:2\n2 Ruodhi 16:3\n2 Ruodhi 16:4\n2 Ruodhi 16:5\n2 Ruodhi 16:6\n2 Ruodhi 16:7\n2 Ruodhi 16:8\n2 Ruodhi 16:9\n2 Ruodhi 16:10\n2 Ruodhi 16:11\n2 Ruodhi 16:12\n2 Ruodhi 16:13\n2 Ruodhi 16:14\n2 Ruodhi 16:15\n2 Ruodhi 16:16\n2 Ruodhi 16:17\n2 Ruodhi 16:18\n2 Ruodhi 16:19\n2 Ruodhi 16:20


Biblica® Ochiw Thuolo Motingʼo Loko Manyien™ Ezra 1\nSairas okonyo joma ni e twech odwogo\n1 E higa mokwongo mar loch Sairas ruodh Pasia, mondo ochop singo mar wach Jehova Nyasaye mane Jeremia okoro, Jehova Nyasaye nowuoyo gi chuny Sairas ruodh Pasia mondo ogol lendo e pinye duto koketo e ndiko kama:\n2 Ma e gima Sairas ruodh Pasia wacho:\n“ ‘Jehova Nyasaye, ma Nyasach polo, osemiya pinjeruodhi duto manie piny kendo oseyiera mondo agerne hekalu e Jerusalem manie piny Juda. 3 Ngʼato angʼata kuom joge manie dieru, mad Nyasache bed kode, mondo odhi Jerusalem man Juda mi oger hekalu mar Jehova Nyasaye, ma Nyasach Israel, Nyasaye man Jerusalem. 4 To ji moa kamoro amora ma joma otony nyalo bet ni koro odakie mondo ochiwne fedha gi dhahabu, kod gik miuso gi kweth mag dhok, to gi chiwo mar hera ne hekalu mar Nyasaye e Jerusalem.’ ”\n5 Eka jotend anywola mar Juda kod Benjamin, gi jodolo kod jo-Lawi, ngʼato angʼata ma Nyasaye nomulo chunye, noikore dhi kendo gero od Jehova Nyasaye man Jerusalem. 6 Jobathgi duto noyworogi gi gige fedha kod dhahabu, kod gik miuso gi kweth mag dhok, kod mich ma nengone tek, kaachiel gi chiwo mar hera.\n7 Kata kamano, Ruoth Sairas nochiwo gigo mane mag hekalu mar Jehova Nyasaye, mane Nebukadneza oyudo osegolo Jerusalem mi otero e hekalu mar nyasache. 8 Sairas ruodh Pasia nowacho ni okelgi gi jakeno, Mithredath, mane okwanogi ne Sheshbaza jatend Juda.\n9 Ma e kwan gik mane ochiw:\nDise mag dhahabu piero adek,\ndise mag fedha alufu achiel,\nkareche mag fedha piero ariyo gochiko,\n10 bakunde mag dhahabu piero adek,\nbakunde machalre mag fedha mia angʼwen gapar,\ngik mamoko mitiyogo alufu achiel.\n11 Gigo duto mane itiyogo mane olosi gi dhahabu kod fedha noromo alufu abich kod mia angʼwen.\nSheshbaza nobiro gi gigi duto e kinde mane joma ne otwe noa Babulon kadhi Jerusalem.


Mercy Okuto – Sky Fm\nAuthor: Mercy Okuto\nSirikal nigi chenro mar chiwo hola ne johala maduoko mayot\nSirikal mapachoka koro nigi chenro mar chiwo hola miduoko gi omenda mabalang’ mayot ne ojende, jomamine kaachiel kod jogoo man kod ng’ol mopogore opogore. Eparonoero mochwal koro dwaroni hola mibiro chiwo iduoko gi atamalo 6 maen nus mar atamalo ma bengi mathurkaeni kawo. Wach makamaeni koro nyalo miyo kweth makoro igeto mag johala matindo nyalo […]\njodito eriwruog siasa mar jubilee opogore eparo mar siasa .\nKweth jotelo mawuokie riwruog siasa mar Jubilee opogore eparo kotenore kod wach kisera mar ombulu mitimo mohiw kod jalup ker William Ruto elaro kom ker eyiero maduong’ mahik gana 2022. Kweth jotelo adek kama oting’o Kipchumba Murkomen maen jatend kweth mathoth eod bura mar senate ,jaod bura ma Kikuyu migosi Kimani Ichung’wah oguenyore eparo gi […]\njago moro maja higni 63 ondhi kod obila gi keth mar bembo.\nObila eboma ma Kakamega ondhiyo jago moro maja higni 63 gi ketho mar bambo nyathi matin majahigni 5 . Wachoreni jagono osetimo bembo ne nyathino ndalo ariyo moluwore kowuonde gi sweet kod kek kapok otimone tim makoch makamano. Kane oloso ewchni, dagi nyathino moyang nyinge kaka Jane Mboi wachoni ne ofuenyo wachni kanyathino noneno kaok […]\nringre rawera maja nys mane otho eyao itimone nonro.\nObila eboma ma Naivasha dhi nyime gi timo nonro ewi thoo mar achiel kuom rawera maja Nys moyud ringre ei dam moto machiegni gi kama gitimoe tiegruok margi. Ringre rawera majahigni 25 moyang nyinge kaka Kevin Majimbo ne oyudi kalewore ewi pii mar damno chieng’ jumapil mar jumani but kar ohala moro mong’ere ni Karati […]\nKwan Oganda maduoko returns omedore higani\nOganda jokenya madirom million 1.3 oseduoko/osechwalo returns mag gi ne duol mochungne choko ushuru pachoka Kenya Revenue Authority,KRA, motelone odiochieng mogik mar timo kamano kata deadline. Ler mogol kod duol onogo oyangoni medruok mag oganda machwalo returns mag gi neno kipimo ekind dwee mar 1 nyaka 4 higa mokalo oganda madirom alufu 400 notimo kamano. […]\nOjende kod oganda onyis mondo ojiwu paro mar LREB\nKwayo makende koro dhine county assemblies duto mantiere ealuora mag nam ataro mar Nam Lolwe okwaa mondo ojiwu paro mar kalo twak eute bura ma gi kotenore gi lek ma Lake Region Bloc mabiro chwalo dongruok makare ne jopiny. Kanochiwo ler mar wachni migosi Abala Wanga maen jataa tije maduong ma LREB oyangoni counties 14 […]\nKawo asoya eloso Birth Certificate omiyo otwee nyamiyo moro\nDoho makedo kod weche mibadhi eboma ma Nairobi ong’ado buch twech ejela ne miyo moro ma hike nitie edire bang yude kod keth mar kawo asoya maromo 2500. Miyono manyinge Justine Mazela ne ochiki ni ochul fai mar omenda maromo 500,000 kata twech ejela kuom higni 2, enyim jang’ad buche migosi Douglas Agoti, oyudoreni Mikai […]\nJogo machano yawo yewni nyaka bedgi leses mopuodhi\nPinyo owacho kokalo eduol mar Water Resources Authority koroni tochako chenro mar rango kendo etielo machielo chano chenro mag chiwo leses ne jok mayawo yewni gi giwegiepuothegi. Duolnoewro geto tayo okang’ onogo mar rucho oko cases mag yewni manoger ajuotha kendo nyalo kelo masira kagimuomo. Eote makende manochwal ne ute fwambo, okang’ ogogo koro okawu […]\nOganda mawuok epinje maoko matiyo pachoka ochik mondo obedgi permit\nChik mager koro ogol ne oganda matiyo thurka mawuok epinje maoko mondo obedgi oboke mopuodhi/work permit mayienegi mondo gitii pachoka kaokamano to gidar gidog thuchegi. Maen chik mogol kod apisi mar migao mar arita kwee maiye motelie gi Laktar Fred Matiang’i manyolero wachni odiochieng’ manyoro kakoro omigi mana ndalo 60 kende mondo gitim kamano. Ler […]\nOd bura ma Kisumu odhi e yueyo e chiwo thuolo ne romo mar CAF\nBy Jowi Raymond. Od bura ma kisumu ochungo chenro mage mag twak kuom thuolo machuok (Adjournment) mondo omi thuolo jo od bura go mar dhi yuoro e romo makelo kanyakla MCAs duto thurkae (County Assembly Forum CAF) ma ochan bago e kaunti ma Mombasa kochakore tarik 21 nyaka 25. Kane otwak e od bura e […]\nWuowi maja higni 15 owito ngimane\nOganda joKenya osir lipot mar BBI\nTii maber kod omenda\nSchool broken into and night guard abducted in Alego/Usonga\nNyaka ne mak achich mane oyudi


Bible Verses On The Topic: Modesty -> Good Character\nGood Character: [Modesty]\n1 Korintho 12:23\nFuonde matindo wamiyo rit mamalo moloyo, kendo fuonde ma wakawo ni richo warwako maber moloyo.\n1 Timotheo 2:8-10\n Emomiyo adwaro ni kamoro amora ma ji ochokoree ka lemo to chwo duto mondo otingʼ lwetgi maler malo ka gilemo, maonge mirima kata goyo mbaka. Adwaro bende ni mon orwakre gi lewni mowinjore ka gibidhore kendo giritore maber, to rwakruokgi kik bed mana mar kado wich kata mar dhahabu kata mar rwako tigo ma nengone tek kata lewni ma nengogi tek, to onego girwakre gi timbe mabeyo mowinjore gi mon mawacho ni oluoro Nyasaye.\n Ber maru ok onego onenre mana kuom gik mulichogo dendu ma oko: kaka kado wich gi rwako bangli mag dhahabu kod lewni ma nengogi tek. To chutho ber maru onego obed mano maiye, ma en ber madier mar chuny mamuol kendo mokwe ma en gima duongʼ moloyo e wangʼ Nyasaye.\nAnto anyisou ni ngʼato angʼata morango dhako gi gombo oseterore kode gi ei chunye.\nEka apoya nono dhakono nowuok mondo oromne, korwakore kaka ochot mopongʼ gi paro marach.\nYesu nowachone jopuonjrene niya, “Gik mamiyo ji donjo e richo ochunore ni nyaka bedie, to okwongʼ ngʼatno makelo gigo.\nMana ka tere mar dhahabu manie um anguro, e kaka dhako ma jaber maonge rieko chalo.\nMano timore nikech wan chwech Nyasaye, manochweyo kuom Kristo Yesu mondo otim timbe mabeyo, ma Nyasaye owuon ema nosechano chon mondo watim.\n1 Petro 3:3-5\n Ber maru ok onego onenre mana kuom gik mulichogo dendu ma oko: kaka kado wich gi rwako bangli mag dhahabu kod lewni ma nengogi tek. To chutho ber maru onego obed mano maiye, ma en ber madier mar chuny mamuol kendo mokwe ma en gima duongʼ moloyo e wangʼ Nyasaye. Nikech kamano e kaka mon maler machon mane oketo genogi kuom Nyasaye ne loso bergi maiye. Ne giwinjo wach chwogi,\nSaulo nodwoko niya, “Donge an ja-Benjamin, oganda matin ahinya ei Israel, to donge dhoodwa bende e dhoot matin, moloyo ei oganda mar Benjamin? Angʼo momiyo iwacho wechegi kuoma?”\n mondo okel Vashti ma mikache ire ka orwako osimbo mar mikach ruoth, kendo mondo onyis ji to gi jotelo kaka ojaber, nikech nober neno. To ka joote notero wach ma ruoth nochiko, Vashti ma mikach ruoth notamore dhi. Eka ruoth nobedo makwiny kendo iye nowangʼ ahinya.\n Elihu norito mondi eka oloso gi Ayub nikech ne en ngʼama tin e diergi. To kane oneno ka ji adekgo osewuoyo mi wechegi orumo, to mirima nomake. Eka Elihu wuod Barakel ja-Buz nowacho kama: “An atin kuom higni, kendo un joma dongona; mano emomiyo naluor, kendo ne ok an gichir mar nyisou gima angʼeyo. Naparo e chunya ni, ‘Higa ema mondo owuo; kendo dak amingʼa e piny ema mondo opuonj rieko!’\n1 Petro 3:1-4\n Kamano un bende mon luoruru chwou, mondo ka moko kuomgi pok oyie to gilokre, ok nikech wecheu to nikech timbeu maler, ka gineno bidhruok gi luor mar ngimau. Ber maru ok onego onenre mana kuom gik mulichogo dendu ma oko: kaka kado wich gi rwako bangli mag dhahabu kod lewni ma nengogi tek. To chutho ber maru onego obed mano maiye, ma en ber madier mar chuny mamuol kendo mokwe ma en gima duongʼ moloyo e wangʼ Nyasaye.\nNimar gik moko duto manie piny, kaka gombo mar wangʼ kendo gombo mar ringruok kod sunga ma ji sungorego kuom gik ma gin-go, ok aa kuom Wuoro, to gin mana mag pinyni.\nOrwakore gi teko kod dimbruok; omiyo onyalo bedo mamor e ndalo mabiro.\nParo manie chunyu nyaka bed machal gi paro mane Kristo Yesu nigo.\n1 Timotheo 2:10\nto onego girwakre gi timbe mabeyo mowinjore gi mon mawacho ni oluoro Nyasaye.


Biblica® Ochiw Thuolo Motingʼo Loko Manyien™ Jo-Kolosai 2\n☰ Jo-Kolosai 2 ◀ ▶\n1 Adwaro mondo ungʼe kaka akedonu matek, kaachiel gi joma ni Laodikia gi ji mamoko duto mapok onena gi wangʼ-gi. 2 Gima adwaro en ni mondo gibed gi chuny motegno kendo giriwre e hera, eka ginibed gi mwandu mar ngʼeyo tiend weche mar adier. Ka gitimo kamano, to giningʼe ma lingʼ-lingʼ mar Nyasaye ma en Kristo, 3 En ema mwandu duto mag rieko kod ngʼeyo Nyasaye opando kuome. 4 Anyisou wechegi mondo kik ngʼato owuondu gi weche manono maywayo ji. 5 Nikech kata obedo ni aonge kodu kuom ringruok, to an kodu kuom chuny, kendo amor mar neno kaka uchanoru maber kendo kaka yieu ochungʼ motegno kuom Kristo.\nYie mar adier kuom Kristo\n6 Mana kaka userwako Kristo Yesu ka Ruoth, dhiuru nyime ka udak kuome, 7 ka uguroru motegno kendo ugeroru kuome, kumedo bedo motegno e yie kaka nopuonju, kendo kupongʼ gigoyo erokamano.\n8 Kik uyie mondo ngʼato angʼata omak pachu gi riekni manono mag piny gi wuond manono ma wito ji, ma gin rieko ma aa kuom puonj dhano gi timbe mag piny, to ok kuom Kristo.\n9 Nyasaye mangima gi kite duto odak ei Kristo, tiende ni e ringre Kristo, 10 omiyo ka un ei Kristo to un gi gik moko duto, nikech en e jatelo moloyo jotelo duto, kendo en e teko moloyo teko gi loch duto. 11 Kristo ema nogolo kit dhano machon kuomu mana kaka tero nyangu golo kit dhano machon, ma nyangu motim gi lwet dhano, to nyangu motim gi Kristo. 12 Kane obatisu, to noyiku kode kendo nochieru kode nikech yie ma un-go kuom teko mar Nyasaye ma nochiere oa kuom joma otho.\n13 Kane uyudo utho e richou gi kit ngimau ma ok ter nyangu, Nyasaye ne omiyo udoko mangima kuom Kristo. Noweyonwa richowa duto, 14 Nyasaye noketho chike kod dwarone mane okwedowa kendo ne opogowa. Ne ogole oko mi ogure e msalaba. 15 Kendo kane oseketho teko gi loch duto, nomiyogi wichkuot e lela koloyogi gi teko mar msalaba.\n16 Kuom mano, kik uwe ngʼato ongʼadnu bura kuom gik muchamo kata mumadho, kata kuom weche mag sewni mag lemo, kata sewni mitimo ka dwe manyien owuok, kata chiengʼ Sabato. 17 Magi duto gin mana tipo mag gik mane onego obi, to adiera wuon yudore kuom Kristo. 18 Kik uwe ngʼato angʼata mamor kuom dembruok mar miriambo kod malamo malaike omi ubed maonge pok. Ngʼat makamano wacho mathoth konyiso ji kuom fweny moseneno, kendo pache mar dhano miyo otingʼore malo kowuoyo kuom gik mokia tiendgi. 19 Ngʼatno oseweyo tudruok gi wich ma en e kama ringruok duto otude kendo omoke ka omake gi fuonini kod leche kaachiel, kendo gidongo kaka Nyasaye dwaro ni gidongi.\n20 Ka usetho gi Kristo mi ogonyou kuom timbe machon mag pinyni, to koro ere gima omiyo pod uwuotho ka jopiny? Angʼo momiyo pod umako chike mawacho niya, 21 “Kik imak gini,” kata niya, “Kik ibil gini,” kata niya, “Kik imul gini”? 22 Giduto gin gik malal nono, nikech gin mana chike gi puonj mag dhano. 23 Ginyalo nenore gioko ni rieko ni eigi ka gilemo gi lamo mar paro mar dhano, kendo kuom dembruok ma oko, kod sando ringruok, to chutho gionge ohala nikech ok ginyal konyo ngʼato gengʼo gombo mag ringruok.


Dwaro Mondo Chung Dwol mar Riwo Oganda e Pachoka – Sky Fm\nDwaro Mondo Chung Dwol mar Riwo Oganda e Pachoka\nBy Moses Omollo\nJakeno mar jodong luo e pachoka jaduong Abel Ombuor dwaro mondo dwol ma ochung ne riwo oganda jokenya kamoro achiel ma bende idendo ni(national cohesion and integration commission) onyal wuo oko nikech oremo timo tijene kaka owinjore.\nKane oloso kod nyakalondoni jakeno mar luo council of elder jaduong Abel Ombuor ne okoni odwaro mondo dwol ma ochung ne riwo oganda jokenya kamoro achiel (NCIC) onyal wuo oko nikech oseremo timo tijene kaka owinjore e pachoka.\nJaduong ombuor ne okoni en gima iwuoro ni dwolno osebedo ka ichulo kod osuru mar jokenya to osebedo ka oling e thuolo ma jotelo mathoth to osebedo ka wacho weche ma richo ma nyalo rocho kwee e kwonde ma opogore opogore.\nMigosi ombuor ne owacho ni da ber ka dwolno onyal kethi kendo jotelogo ma osebedo ka chamo msahara to onge gimatimo onyal wil nikech ok otim tijene kaka owinjore ka okoni jotelo mathoth osebedo ka yanyore e pachoka kendo wacho weche ma nyalo thuwo oganda to onge okang kata achiel ma osekaw ne jotelogo kata matin.\nMigosi ombuor bende ne okwayo jotend kanisni ma opogore opogore e pachoka mondo kik yie loko kanisegi kwonde goyo siasa ka okoni jotelo mathoth sani oseloko kanisa pawgi mar goyo siasa kendo giwachoe weche maok owinjore.\nWuok oko mar jaduong ombuor biro mana e thuolo machwok bang jotelo ma opogore opogore osebedo ka wacho weche ma richo ka moko bende yanyore wach ma okoni kidek pogo oganda jokenya ka okoni weche mag akweda mag thoudi jotelo ok onengo donjrego kata matin.\nA Teenage Girl Commits Suicide After Being Forced to go to School


Hibrania 7 - Holy Bible [Luo Bible 2020] - (Hib 7)\nMelkizedek mwawuoyo kuomeni ne en ruodh Salem kendo ne en jadolo mar Nyasaye Man Malo Moloyo. Noromo gi Ibrahim ka Ibrahim noa e lweny mane oseloyoe ruodhi, mi nogwedhe,\nkendo Ibrahim nomiye achiel kuom apar mar gik moko duto. Tiend nying Melkizedek gin ariyo, mokwongo en ni ruoth makare, kendo mar ariyo en Ruodh Salem tiende ni Ruodh kwe.\nKaka Melkizedek ne onge gi wuon kata min kata anywolane bende ne oonge gi chakruokne kata gikone, En kaka Wuod Nyasaye, kendo tij dolo mare osiko nyaka chiengʼ.\nParieuru duongʼ mane en-go. Kata mana Ibrahim nomiye achiel kuom apar mar gik ma nopeyo!\nWangʼeyo ni chik dwaro ni mondo nyikwa Lawi ma gin joma tiyo tij dolo ema ochoki achiel kuom apar kuom ogandagi, ma gin owetegi, kata obedo ni owetegigo bende gin nyikwa Ibrahim.\nMelkizedek-ni ne ok en nyakwar Lawi, to kata kamano Ibrahim jal mane Nyasaye omiyo singruok nochiwone achiel kuom apar kuom gik mane opeyo, kendo nogwedhe.\nEn gima ongʼere ni ngʼat matin igwedho gi ngʼat maduongʼ.\nTo korka jodolo mag joka Lawi wayudo ni achiel kuom apar ichoko gi dhano matho; to kuom Melkizedek to wayudo ni achiel kuom apar nochoki gi jal ma ikwano ni ngima, mana kaka ndiko wacho.\nOmiyo wanyalo wacho ni ka Ibrahim nochiwo achiel kuom apar to mano nyiso ni kata mana Lawi nyakware ma en ngʼat mane onego yud pok mar achiel kuom apar bende nochiwo pokno,\nnikech kindeno noyudo ka Lawi pok onywol, to kata kamano wanyalo wacho nine en ei ringre Ibrahim kwar mare kane Melkizedek oromo gi Ibrahim.\nKapo ni tich dolo mar jo-Lawi nikech chik mane omi jo-Israel notenore kuome ne nyalo miyo dhano doko makare chuth, to koro ere gimomiyo ne pod nitie dwaro mondo oyud jadolo machielo koluwo kit Melkizedek? Angʼo momiyo ne nyaka jadolo mopogore gi Harun yudre?\nNikech wangʼeyo ni ka olok tich dolo to chik bende nyaka loki.\nTo ngʼat miwacho wechegi kuomeni to noa e dhoot machielo ma ngʼato ne pok oyie mondo oti tich dolo e kendo mar misango.\nNikech ongʼere malongʼo ni Ruodhwa noa e dhood Juda, ma en dhoot ma Musa ne ok owacho gimoro kuom jodolo.\nGima wasewachono medo winjore ka jadolo machielo obiro machalo gi Melkizedek,\nEn ne ok okete jadolo kaluwore gi chike dhano kata anywola mowuokie, to nokete nikech teko mar ngima maonge gima nyalo ketho.\nNikech Muma timo neno kuome niya, “In Jadolo nyaka chiengʼ koluwo kit dolo mar Melkizedek.”\nChik machon-no koro osegol oko nikech onyap kendo oonge gi teko\n(nikech chik ne ok nyal keto gimoro kare), kendo koro osekelnwa geno manyien maber moloyo chik machon-no, kendo kuom genono wasudo machiegni gi Nyasaye.\nTo bende mano ne ok otim maonge kwongʼruok! Jomoko nobedo jodolo maonge kwongʼruok,\nto en to nobedo Jadolo gi kwongʼruok ka Nyasaye nowachone niya, “Jehova Nyasaye osekwongʼore kendo ok nolok pache, osesingore niya, ‘In Jadolo nyaka chiengʼ.’ ”\nNikech kwongʼruokni, Yesu koro oseguro winjruok manyien gi Nyasaye, ma en singruok maber moloyo machon.\nPogruok machielo mwaneno en ni e kit dolo machon, jodolo ne ngʼeny nikech tho nomonogi dhi nyime gi tich dolo;\nto nikech Yesu ngima nyaka chiengʼ, tich dolo mare osiko.\nKuom mano onyalo waro chuth joma kadho kuome kasudo ir Nyasaye, nikech ongima nyaka chiengʼ mondo okwanegi Nyasaye.\nJadolo maduongʼ ma kamano ema nyalo konyowa nikech oler, oonge ketho, kendo chilo moro onge kuome. Bende Nyasaye osetingʼe mokete kar kende kopoge gi joricho, kendo osetingʼe malo kuma bor moyombo polo.\nEn ok ochune ni nyaka otim misango pile pile kaka jodolo madongo mamoko timo, kokuongo gi timo misango mare owuon eka otimo mar joma moko. En to notimo misango ni richogi dichiel kende kane ochiwo ringre owuon.\nNikech chik keto joma nyap mondo obed jodolo madongo, to weche kwongʼruok mane obiro achien bangʼ chik, noketo Wuowi, makoro oseket kare chuth nyaka chiengʼ.


Hibrania 9 - Holy Bible [Luo Bible 2020] - (Hib 9)\nSingruok mokwongo ne nigi chike matayo lemo kaachiel gi kama ler mar lemo e piny-ka.\nNe olos hema ma opog iye ariyo. Kama ikwongo donjoe ne iluongo ni Kama Ler, kendo kanyo noketie rachung taya gi mesa moketie makati miketo e nyim Nyasaye pile.\nE tok pasia mar ariyo ne nitie hema miluongo ni Kama Ler Moloyo,\nne nitie kendo mar misango molos gi dhahabu miwangʼoe ubani kod Sandug Muma mowir gi dhahabu gi ludh Harun mane chako loth, kod kite mopa mondikie singruok.\nEwi Sandug Muma ne nitie kido mag malaika miluongo ni kerubi mar Duongʼ, kendo bwombegi noumo kama igoloe richo. To sani ok wanyal wuoyo matut kuom gigo duto.\nKa gik moko duto nosechan kamano, jodolo ne donjoga e hema ma oko pile mondo giti tichgi mar lemo.\nTo mana jadolo maduongʼ kende ema noyiene donjo e hema maiye dichiel kende e higa, to nechune ni nyaka odonj iye kuno gi remo mane otimogo misango ne richone mokwongo eka bangʼe otimonego ji duto bende, mondo owenegi richo mane gitimo ka gikia.\nRoho Maler ne nyiso, kuom kit dolo maka ma, ni yo midonjogo Kama Ler Moloyo ne pok ofwenyore, e kinde duto ma hema machon ne pod ochungʼ!\nMa en gima nyiso kinde ma wadakieni, kendo ginyiso ni mich kod misango mane ichiwo ne ok nyal luoko chuny joma ne lemo e hemano mi gidok joma kare.\nGin mana chiemo gi math kod tim pwothruok mopogore opogore, to magi gin mana tim ma oko matiyo mana nyaka ndalo ma chik manyien nochakie tich, kendo ne itiyo kodgi mana ka Nyasaye ne pok oloko gik moko odoko manyien.\nTo ka Kristo nobiro kaka jadolo maduongʼ mar gik mabeyo moloyo makoro wan-go sani, nodonjo e hema maduongʼ kendo malongʼo chuth. En hema ma lwet dhano ok oloso manyiso ni ok en chwech mar pinyni.\nNodonjo iye nyaka Kama Ler Moloyo, to ne ok odhi gi remb diek gi rwedhi. Notimo misango dichiel kendo mogik gi rembe owuon ma nokelonwago warruok mosiko.\nNikech ka remb diek gi rwedhi gi buch nyiroye mane ikiro ne nyalo pwodho joma ogak, mi gibed maler gi oko,\nKuom mano, Kristo e jathek mar singruok manyien, mamiyo joma oluongi yudo girkeni mosiko mosesingnegi, nikech koro osetho kargi kaka misango mamiyo gibedo thuolo kuom kethogi e bwo singruok mokwongo.\nKa ngʼato osingo girkeni mage, to mwandunego ok pogi kapok otho,\nnikech singruok ma kamano nigi teko mana ka ngʼatno osetho, to ok kapod ongima.\nMano emomiyo kata mana singruok mokwongo ne ok nyal chako tich kaonge remo.\nKane Musa osesomo ne ji weche duto mag chik mi ji duto owinjo, nokawo remb nyiroye gi diek, kaachiel gi pi, gi usi marakwaro kod obino, mi okiro e Kitap Chik, kendo okiro kuom ji duto, kokirogi gi yie rombo malando gi obino.\nNowacho niya, “Ma e remo mar singruok ma Nyasaye osechikou mondo uriti.”\nNokiro remono kuom Hemb Romo kendo kuom gimoro amora mane itiyogo e lemo machalre kamano.\nChutho, chik dwaro ni gik moko duto opwodh gi remo, kendo ka remo ok ochwer to golo richo onge.\nEmomiyo ne dwarore mondo kido mag gig polo opwodhi gi misengini machalo kamago, to kata kamano gig polo hie to dwaro misengini mabeyo moloyo magi.\nNikech Kristo ne ok odonjo kama ler mar lemo ma lwet dhano ema oloso, ma en mana kido mar Kama Ler hie, to nodonjo e polo wuon, kama koro ochungʼnwa e nyim Nyasaye.\nTo bende ne ok odonjo e polo mondo ochiwre kaka misango higa ka higa, kaka jadolo maduongʼ donjo Kama Ler Moloyo higa ka higa mondo otim misango gi remo ma ok mare owuon.\nKa Kristo ne nyalo timo kamano, to mano ne nyalo chune ni otho nyadi mangʼeny nyaka aa chakruok piny. To koro osefwenyore dichiel kendo mogik e ndalo mogikni mondo ochiw ringre owuon kaka misango magolo richo.\ne kaka Kristo bende notimgo misango dichiel kende mondo ogol richo mag ji mangʼeny. To obiro fwenyore kendo mar ariyo, ok mondo ochak otingʼ richo ji kendo, to mondo okel warruok ni joma rite gi geno.


Kolosai 2 - Holy Bible [Luo Bible 2020] - (Kolosai 2)\nGima adwaro en ni mondo gibed gi chuny motegno kendo giriwre e hera, eka ginibed gi mwandu mar ngʼeyo tiend weche mar adier. Ka gitimo kamano, to giningʼe ma lingʼ-lingʼ mar Nyasaye ma en Kristo,\nEn ema mwandu duto mag rieko kod ngʼeyo Nyasaye opando kuome.\nAnyisou wechegi mondo kik ngʼato owuondu gi weche manono maywayo ji.\nNikech kata obedo ni aonge kodu kuom ringruok, to an kodu kuom chuny, kendo amor mar neno kaka uchanoru maber kendo kaka yieu ochungʼ motegno kuom Kristo.\nMana kaka userwako Kristo Yesu ka Ruoth, dhiuru nyime ka udak kuome,\nka uguroru motegno kendo ugeroru kuome, kumedo bedo motegno e yie kaka nopuonju, kendo kupongʼ gigoyo erokamano.\nomiyo ka un ei Kristo to un gi gik moko duto, nikech en e jatelo moloyo jotelo duto, kendo en e teko moloyo teko gi loch duto.\nKane obatisu, to noyiku kode kendo nochieru kode nikech yie ma un-go kuom teko mar Nyasaye ma nochiere oa kuom joma otho.\nKane uyudo utho e richou gi kit ngimau ma ok ter nyangu, Nyasaye ne omiyo udoko mangima kuom Kristo. Noweyonwa richowa duto,\nNyasaye noketho chike kod dwarone mane okwedowa kendo ne opogowa. Ne ogole oko mi ogure e msalaba.\nKendo kane oseketho teko gi loch duto, nomiyogi wichkuot e lela koloyogi gi teko mar msalaba.\nKuom mano, kik uwe ngʼato ongʼadnu bura kuom gik muchamo kata mumadho, kata kuom weche mag sewni mag lemo, kata sewni mitimo ka dwe manyien owuok, kata chiengʼ Sabato.\nMagi duto gin mana tipo mag gik mane onego obi, to adiera wuon yudore kuom Kristo.\nNgʼatno oseweyo tudruok gi wich ma en e kama ringruok duto otude kendo omoke ka omake gi fuonini kod leche kaachiel, kendo gidongo kaka Nyasaye dwaro ni gidongi.\nKa usetho gi Kristo mi ogonyou kuom timbe machon mag pinyni, to koro ere gima omiyo pod uwuotho ka jopiny? Angʼo momiyo pod umako chike mawacho niya,\n“Kik imak gini,” kata niya, “Kik ibil gini,” kata niya, “Kik imul gini”?\nGiduto gin gik malal nono, nikech gin mana chike gi puonj mag dhano.


National News – Page 7 – Sky Fm\nLakteche oyudo sandan 10 mag tweng’o ei Tabitha Wairimu\nGi Odalo Fred Sandan mag tweng’o maromo 10 oyud gi lakteche ei Tabitha Wairimu majahigni 29. Wairimu katakamano oknyal pimo kaka sandan go duto ochopo eiye kata ndalo magisekao eiye. Rameny kata X Ray makende motim gi lakteche onyiso ni sandan go omoko ekore, lwetene kaachiel kod bund iye. Achiel kwom osiepe Tabitha wachoni yande […]\nMike Sonko ogolo Conjestina dalagi Siaya gi ndege nyaka Nairobi eyudo kony\nGi Odalo Fred Governor ma Nairobi Mike Sonko oting’o gi ndege maneen jatugo manimba mar adhong’ (boxing) Congestina Achieng’, kowuok e dalagi mayudore Siaya kendo tere Nairobi etimone thieth manimba kaachiel kod hocho kata counseling kod rehabilitation. Sonko bende osingo mar miyo Congestina tich esecha ma obiribedo ni ngimane osedwogo makare. Magi biromana kalure kod […]\nduoko mag penj maduong mag kcpe dhi wuok giko dweni.\nDuoko mar penj mar KCPE ibiro gol kuom thuolo mar dwe achiel ,manobed giko dweni mar apar gi achiel. Maen kaluwore kod jatend miago mar somo thurka mikai Amina Mohamed mawachoni duoko mar penjgo okbi deko kaluwore kod mashinde maibiro tigodo ononogi madhi piyo molos elony manyasani. Mashindno gin mago mane oyangi kod duol mochungne […]\nJapuonj moro michichgo ni nerik olal gi penj mar KCPE yoo Narok ma Nyanduat kocha osamaki gi obila gi ekindeni\nGi Odalo Fred Bwok omako jopuonjre 17 matimo KCPE e Olenamuka Primary School tok ka penj manerik gitim gokinyi lal apoya nono kendo koso chopo e sikundno. Kalure gi kamanda mar obila e county ma Narok migosi Thomas Ngeiywa, penj mar Kiswahili, Insha kod Science, nomondo lal apoya nono okinyi makawuono ekinde manokawgi […]\nKembe 7 mag nyamburko mag jowuoth ochungi e tich gi NTSA\nGi Odalo Fred Kembe 7 mag nyamburko mag jowuoth kata Public Service Vehicle (PSV), omaa obok mag tich gi duol marango wuoth makare e apeyni ma thurkaa mano National transport and Safety Authority (NTSA). Kalure gi andiko kod chik makende mogol gi NTSA, en ni SACCOS kata riwruoge mag nyamburkogo, kamoting’o mano mar Molo Shuttle […]\nOkwach kich omako jago moro mawuondore ni nondikore mar timo penj mar Adults Rongo\nGi Odalo Fred Okwach kich e county ma migori ondhiyo jagomoro ma hike nie diere e skund primary ma Matagaro ei Rongo Sub County, bang jagono ne wuondore ni en japuonjre mane onego bed ni timo penj mar adult ka nyawadgi manerik ondikore ne penjno to ne ok obiro. Lipota marwa e county ma Migori […]\nJapuonjre matimo KCPE onywol kapenj dhinyime, Kitui\nGi Odalo Fred Japuonjre moro manerik timo penj mar class aboro kata KCPE, onywolo nyatrhi manyako eod penj, mano e county ma Kitui kocha. Nyakono masomo Misuuni Primary School mayudore ekar chung’ od bura modundo kata Ward mar Mbitini, ochako ywago mwoch ekinde ma penj nedhio nyime. Mae koro ochuno japuonj maduong’ mar skundno mikai […]\nRemote mar TV okelo thoo: Nyathi majahigni 13 akawo ngimane Nakuru\nGi Odalo Fred Nyathi moro manyako majahigni 13 okawo ngimane owuon ekar dak ma Elementaita e county ma Nakuru, wirani otame tiyo gi remote mar TV eyiero channel mar wang’ jowi kat TV chamnel monyalo neno. Lipot yangoni nyathino mosenindo, ochako yware gi nyathii mar way mare kagilaro remote mar TV. Kanekore nyathi way mareno […]\nJafwambo mar Citizen TV Maribe owe thwolo gi rambul, jaherane Jowi odok e rumand\nPhoto courtesy Jacque Maribe (smiling) Gi Odalo Fred Jafwambo mar Citizen TV Jacque Maribe owe thwolo tok chulo omenda maching’ kata cash bail maromo Sh1M, jaherane Joseph Irungu (Jowi) otwon rambul. Ekinde manochiwo ng’eto makamaa, jang’ad bura Justice James Wakiaga, owacho ni jogo momako burano okogolo neno moromo mayango ni Maribe nyalo wuok oko mar […]\nJapuonjre onywol Kwale ekinde ma KCPE ochakore\nGi Odalo Fred Japuonjre moro masomo Voroni Primary School e Kwale County, onywolo nyathi mawuoyi ekinde ma penj mar class aboro kata KCPE ochakore ayanga okinyi ma kawuono. Kanoyango wach ma kamaa, county kamisona ma Kwale migosi Karuku Ngumo, olero ni nyakono ochako winjo mwoch kakaye okinyi makawuono, kendo mae nochuno mondo ochop kode e […]


Biblica® Ochiw Thuolo Motingʼo Loko Manyien™ Jeremia 41\n☰ Jeremia 41 ◀ ▶\n1 E dwe mar abiriyo Ishmael wuod Nethania, ma wuod Elishama, mane aa e anywola mar joka ruoth kendo ma bende ne achiel kuom jotend ruoth, nobiro Mizpa gi ji apar ir Gedalia wuod Ahikam. E kinde mane gichiemo kanyakla kanyo, 2 Ishmael wuod Nethania kod ji apar mane ni kode nochungʼ malo kendo onego Gedalia wuod Ahikam, ma wuod Shafan, gi ligangla, ma ginego ngʼatno ma ruodh Babulon noyiero kaka jatelo e pinyno. 3 Ishmael nonego bende jo-Yahudi duto mane nigi Gedalia Mizpa, kaachiel gi jolwenj Babulon mane ni kanyo.\n4 Kinyne ka Gedalia nosenegi, ka pod ngʼato angʼata ne ok ongʼeyo wachni, 5 chwo piero aboro mane olielo tikgi mapoth, manoyiecho lepgi kendo mongʼado dendgi nobiro koa Shekem, Shilo kod Samaria, ka gikelo chiwo mar cham gi ubani e od Jehova Nyasaye. 6 Ishmael wuod Nethania noa Mizpa mondo orom kodgi, ka oywak e sache mane odhi. Kane oromo kodgi, nowachonegi niya, “Biuru ir Gedalia wuod Ahikam.” 7 Kane gidhi e dala maduongʼ, Ishmael wuod Nethania kod chwo mane ni kode nonegogi mi owitogi ei bur. 8 To ji apar kuomgi nowachone Ishmael niya, “Kik inegwa! Wan gi ngano kod shairi gi mo, kod mor kich, mwapando e puothe.” Omiyo noweyogi kendo ne ok onegogi gi joma moko. 9 Koro buche mane owitoe ringre chwo duto mane osenego kaachiel gi Gedalia ne en mano mane Ruoth Asa oloso kaka kar pondone kane okedo gi Baasha ruodh Israel. Ishmael wuod Nethania nopongʼe gi ringre joma otho.\n10 Ishmael nomako jogo mane odongʼ duto ei Mizpa mane gin nyi ruoth kaachiel gi jogo duto mane odongʼ kanyo, jogo mane Nebuzaradan jatend lweny mar piny noketo Gedalia wuod Ahikam mondo oriti. Ishmael wuod Nethania nomakogi kendo negichako ka gingʼado gidhi loka Amon.\n11 Ka Johanan wuod Karea kod jotend lweny duto mane ni kode nowinjo timbe njore duto mane Ishmael wuod Nethania nosetimo, 12 negikawo jolweny mag-gi duto mi gidhi mondo giked gi Ishmael wuod Nethania. Ne gijuke but pi maduongʼ man Gibeon. 13 Ka jogo mane nigi Ishmael omako noneno Johanan wuod Karea kod jotend lweny mane ni kode, negimor. 14 Jogo duto mane Ishmael omako Mizpa nolokore modhi ir Johanan wuod Karea. 15 To Ishmael wuod Nethania kod joge aboro notony oa ir Johanan mi giringo gidhi ir jo-Amon.\nDar dhi Misri\n16 Eka Johanan wuod Karea kod jotend lweny duto mane ni kode nokawo joma notony duto mane oa Mizpa, ma noreso e lwet Ishmael wuod Nethania bangʼ kane osenego Gedalia wuod Ahikam; mane gin jolweny, mon, nyithindo kod jodongo mane obirogo koa Gibeon. 17 Kendo negidhi nyime, ma gichungʼ Geruth Kimham but Bethlehem ka gidhi Misri, 18 mondo gipondne jo-Babulon. Ne giluorogi nikech Ishmael wuod Nethania nosenego Gedalia wuod Ahikam, mane ruodh Babulon oyiero kaka jatelo e pinyno.


Biblica® Ochiw Thuolo Motingʼo Loko Manyien™ Esta 3\n☰ Esta 3 ◀ ▶\nHaman ochano mondo otiek jo-Yahudi\n1 Bangʼ ka gigi nosetimore, ruoth Ahasuerus nomiyo Haman wuod Hamedatha, ja-Agag duongʼ moloyo jodongo duto. 2 Jotich joka ruoth duto mane ni e rangach ne goyo chonggi piny ka gimiyo Haman duongʼ gi luor, nikech ruoth noseketo chik mondo otimne kamano. To Modekai to ne odagi goyone chonge piny kamiyego duongʼ.\n3 Eka jotich joka ruoth mane ni e rangach nopenjo Modekai niya, “Angʼo momiyo idagi timo chik ma ruoth oketo?” 4 Pile ka pile ne giwuoyo kode, to nodagi timo kaka chik dwaro. Omiyo neginyiso Haman wachno mondo one anena kaka tim Modekai-ni inyalo yiego nimar nosewachonegi ni en ja-Yahudi.\n5 Kane Haman oneno ni Modekai ok nyal goyone chonge piny kata miye luor, mirima nomake. 6 To kaka ne osengʼeyo oganda ma Modekai ae, ne ochayo wach nego mana Modekai kende. Kar timo mano, Haman nodwaro yo monyalo tiekogo oganda gi Modekai duto, ma gin jo-Yahudi, e pinyruodh Ahasuerus duto.\n7 E higa mar apar gariyo mar ruoth Ahasuerus, e dwe mokwongo, miluongo ni Nisan negigoyo ombulu (miluongo ni pur) e nyim Haman mondo giyier odiechiengʼ gi dwe. To ombulu nolwar e dwe mar apar gariyo dwe miluongo ni Adar.\n8 Eka Haman nowachone ruoth Ahasuerus niya, “Nitie oganda moro moke e kind ogendini manie pinyruodhi ma timbegi opogore gi mag ogendini duto ma ok oluoro kata mana chike mag ruoth; omiyo ok en wach maber ka ruoth oweyogi aweya. 9 Ka ber ne ruoth to mondo ogol chik mondo otiekgi, an to abiro golo fedha maromo kilo alufu mia angʼwen mondo okete kar keno mar joka ruoth mondo ochul joma biro tiyo tijno.”\n10 Eka ruoth nogolo terene e lwete mi omiyo Haman wuod Hamedatha, ja-Agag, ma jawasik jo-Yahudi. 11 Ruoth nowachone Haman niya, “We golo pesani, to timne jogo gima in ema ihero.”\n12 Kane ochopo tarik apar gadek mar dwe mokwongo, noluong jogoro mag joka ruoth. Negindiko barupe madhi e piny ka piny kendo e dhok mar oganda ka oganda gik mane Haman ochiko mondo ondiki ne jotelo morito pinje mopogore opogore gi jodongo mag ogendini. Barupegi nondik gi nying ruoth Ahasuerus owuon mi ogo sei gi tere mar ruoth. 13 Joote matero barupegi noor e pinje duto manie bwo loch ruoth kogolo chik ni jo-Yahudi duto nyaka negi matiek pep, bed ni gin jomatindo, joma oti, mon gi nyithindo matindo e odiechiengʼ achiel tarik apar gadek, dwe mar apar gariyo, miluongo ni Adar, kendo mondo oyak mwandugi. 14 Nondik wechegi moketgi kaka chik e pinje duto mondo oland ne ogendini gi dhout pinje mondo obed moikore ne chiengʼno.\n15 Kaluwore gi chik ruoth, jootego nowuok piyo piyo mine oket milomeno e ohinga mar dala Susa. Ruoth gi Haman nobet piny mondo omethi, to dala maduongʼ mar Susa nobwok kowinjo wachno.


Jagoro mar jopur e pachoka dwaro mondo jota chenro mag kembe mag regoniang onyal bedo kod list mag jopur ma pok ochul omenda. – Sky Fm\nJagoro mar jopur e pachoka dwaro mondo jota chenro mag kembe mag regoniang onyal bedo kod list mag jopur ma pok ochul omenda.\nJagoro mar jopur niang e pachoka migosi ezra okoth olodi dwaro mondo jota chenro mag kembe regoniang 5 e pachoka ma sirkal chano keto e lwet ji giwegi mondo onyal bedo kod nyinge mag jogo ma dayo kembego gopegi ma pok ne ochul kod kembe regonianggo kapok oket kembego e lwet ji giwegi e pachoka.\nKane oloso kod nyakalondoni migosi olodi ne okoni gidwaro mondo jota chenro duto mag kembego mondo onyal keto ayanga nyime jok ma gin kod gopegi mapok ochul mondo ka jotelo ma biro tayo kembo pok ochako tich to ginyal ngeyo jogo mondo onyal chulgi nimar sirkal sani ne oserucho gope duto ma jopur ma kembego nikod gopegi sani koro nyaka ne ni ochul.\nNe okoni jotelo kod jopur niang ma bende ne okawo hola kod obok maggi mag lope sani koro onengo okaw obokgi nimar sani gope mane omiyo omaki obok maggi mag lope nikech hola sani sirkal ne osechulo omendago duto.


Biblica® Ochiw Thuolo Motingʼo Loko Manyien™ Ezra 8\n☰ Ezra 8 ◀ ▶\nNying kod kwan jotend dhoudi mane odwogo gi Ezra\n1 Magi e jotend dhoudi kod jogo mane obiro koda koa Babulon e kinde loch Ruoth Artaksases:\n2 nyikwa Finehas,\nHatush 3 nyikwa Shekania;\nZekaria, kaachiel kode ji mia achiel gi piero abich;\n4 nyikwa Pahath-Moab,\nElihoyanai wuod Zerahia, kaachiel kode ji mia ariyo;\n5 nyikwa Zatu,\nShekania wuod Jahaziel, kaachiel kode ji mia adek;\n6 nyikwa Adin,\nEbed wuod Jonathan, kaachiel kode ji piero abich;\n7 nyikwa Elam,\nJeshaya wuod Athalia, kaachiel kode ji piero abiriyo;\n8 nyikwa Shefatia,\nZebadia wuod Mikael, kaachiel kode ji piero aboro;\n9 nyikwa Joab,\nObadia wuod Jehiel, kaachiel kode ji mia ariyo gi apar gaboro;\n10 nyikwa Bani,\nShelomith wuod Josifia, kaachiel kode ji mia achiel gi piero auchiel;\n11 nyikwa Bebai,\nZekaria wuod Bebai, kaachiel kode ji piero ariyo gaboro;\n12 nyikwa Azgad,\nJohanan wuod Hakatan, kaachiel kode ji mia achiel gapar;\n13 nyikwa Adonikam,\nmago mogik, nyingegi ne Elifelet, Jeuel kod Shemaya, kaachiel kodgi ji piero auchiel;\n14 nyikwa Bigvai,\nUthai kod Zakur, kaachiel kodgi ji piero abiriyo.\n15 Ne achokogi e bath aora mamol kochiko Ahava, kendo ne wabuoro kanyo kuom ndalo adek. Kane arango e dier ji kod jodolo, ne ok ayudo jo-Lawi kanyo. 16 Omiyo ne aluongo Eliezer, Ariel, Shemaya, Elnathan, Jarib, Elnathan, Nathan, Zekaria kod Meshulam, mane gin jotelo, kod Joyiarib gi Elnathan, mane gin joma osomo, 17 kendo ne aorogi ir Ido, jatelo Kasifia. Ne anyisogi gima giwachne Ido kod joge, jotij hekalu man Kasifia, mondo omi gikelnwa ji ne od Nyasachwa. 18 Nikech lwet Nyasachwa mar ngʼwono ne ni kuomwa, ne gikelonwa Sherebia, ngʼatno man-gi nyalo, koa e nyikwa Mali wuod Lawi, wuod Israel, kod yawuot Sherebia gi owetene, ji apar gaboro; 19 kod Hashabia, kanyakla gi Jeshaya ma nyikwa Merari, kod owetene gi yawuot owetene, ji piero ariyo. 20 Bende negikelo jotije hekalu mia ariyo gi piero ariyo, ma en riwruok mane Daudi kod jotelo nochako mondo okony jo-Lawi. Giduto nondik nying-gi piny.\n21 Bangʼ mano, ne agolo chik mondo watwe chiemo e dho aora Ahava ka wahore wawegi e nyim Nyasachwa kendo wakwaye wuoth maber ni wan gi nyithindwa, gi giwa duto. 22 Wiya nokuot mar kwayo ruodh jolweny kod joriemb farese mondo ogengʼwa kuom wasikwa manie yo, nikech ne wasenyiso ruoth niya, “Lwet Nyasachwa mar ngʼwono nitie kuom ji duto moketo genogi kuome, to mirimbe mager ni kuom jogo mojwangʼe.” 23 Omiyo ne watweyo chiemo kendo wakwayo Nyasachwa kuom ma, kendo nodwoko lamowa.\n24 Eka ne awalo jodolo motelo apar gariyo, kanyakla gi Sherebia, Hashabia kod owetegi apar, 25 kendo ne apimonegi pek chiwo mar fedha gi dhahabu kod gik mane ruoth, jongʼadne rieko, jotende kod jo-Israel duto mane ni kanyo nosechiwo ne od Nyasachwa. 26 Ne apimonegi pek mar fedha mane en talanta mia auchiel gi piero abich, gige fedha pekgi ne en talanta mia achiel, pek dhahabu ne en talanta mia achiel, 27 bakunde piero ariyo mar dhahabu ma nengogi romo darik alufu achiel, kod gik moko ariyo mag nyinyo mowir mongʼith, bende maber ka dhahabu.\n28 Ne awachonegi niya, “In kaachiel gi gigi owalu tenge ne Jehova Nyasaye. Fedha gi dhahabu gin chiwo mar hera ne Jehova Nyasaye, ma Nyasach kwereu. 29 Ritgiuru ka utangʼ nyaka chop upimgi e agola mar od Jehova Nyasaye man Jerusalem e nyim jodolo motelo gi jo-Lawi kod jotend anywola mag Israel.” 30 Bangʼe jodolo kod jo-Lawi noyudo fedha gi dhahabu kod gik mowal mane osepim pekgi mondo ter e od Nyasachwa e Jerusalem.\n31 E odiechiengʼ mar apar gariyo e dwe mokwongo ne wawuok ka waa e aora mar Ahava mondo wadhi Jerusalem. Lwet Nyasachwa ne ni kuomwa, nogengʼonwa wasigu gi jonjore mane ni e wangʼ yo. 32 Omiyo ne wachopo Jerusalem, kama ne wayweyoe kuom ndalo adek.\n33 E odiechiengʼ mar angʼwen, e od Nyasachwa, ne wapimo pek fedha gi dhahabu kod gigo mowal ma waketo e lwet Meremoth wuod Uria, ma jadolo, Eliazar wuod Finehas ne ni kode, kod jo-Lawi bende kaka Jozabad wuod Jeshua gi Noadia wuod Binui. 34 Gik moko nokwan mongʼe kar kwan-gi kod pek mag-gi, kendo pek mag-gi nondik piny e sechego.\n35 Eka joma ne otwe mane odwogo koa e twech nochiwo misango mar misengini miwangʼo pep ni Nyasach Israel mane gin, rwedhi apar gariyo ne jo-Israel duto, imbe piero ochiko gauchiel, nyithi rombe machwo piero abiriyo gabiriyo, to gi nywogi apar gariyo kaka misango mar golo richo. Magi duto ne gin misango miwangʼo pep ni Jehova Nyasaye. 36 Bende ne gitero chike mane ruoth ochiwo ni jotend gwenge kod jotend Yufrate, bangʼe negichiwo kony ni ji kod ni od Nyasaye.


Tich Joote 25 - Holy Bible [Luo Bible 2020] - (TiJo 25)\nBangʼ ndalo adek ka Festo nosedonjo e loch, noa Kaisaria modhi nyaka Jerusalem,\nkendo kuno jodolo madongo gi jotend jo-Yahudi nokel e nyime mi giwacho ketho mane gidonjonego Paulo.\nNe gitemo saye mondo otimnegi ngʼwono owe Paulo odogi Jerusalem nikech negichano butone mondo ginege gie yo kodhi.\nFesto nodwokogi niya, “Paulo otwe Kaisaria, kendo an awuon abiro dhi ire kuno mapiyo,\nkuom mano, oruru jotendu moko adhigo mondo gidhi gidonjne kuno, kaponi osetimo gimoro marach.”\nBangʼ kane osebet kodgi kuom ndalo aboro kata apar, nolor odhi Kaisaria, eka kinyne nochoko bura mogolo chik mondo okel Paulo e nyime.\nKane Paulo odonjo, jo-Yahudi mane oyudo obiro koa Jerusalem nochungʼ olwore, ka gidonjone gi weche maricho ahinya, to ne ok ginyal nyiso ni wechego gin adier.\nEka Paulo nowacho kore, kodwokogi niya, “Onge gima aseketho kuom chik jo-Yahudi, kata kuom hekalu, kata kuom Kaisar.”\nTo Festo mane dwaro mondo omor jo-Yahudi nowachone Paulo niya, “Bende inyalo yie mondo idhi Jerusalem mondo kuno ema adhi ayalie kuom wechegi?”\nPaulo nodwoke niya, “Sani achungʼ iyala gi Buch Kaisar, kendo ka ema owinjore ongʼadnae bura. Onge gima rach ma asetimo ne jo-Yahudi, kata in bende ingʼeyo wachno maber.\nKane Festo osekuotho gi jobuche, nongʼado bura kowacho niya, “Isekwayo mondo oteri e nyim Kaisar omiyo kuno ema ibiro dhiye!”\nBangʼ ndalo manok, ruoth Agripa kod Bernike nobiro Kaisaria mondo omos Festo.\nNegibedo kanyo kuom ndalo mogwarore, omiyo Festo nopimo ne ruoth Agripa wach Paulo, kowachone niya, “Nitie ngʼat moro ka ma Feliks noweyo kotwe e od twech.\nKane adhi Jerusalem, jodolo madongo gi jodong jo-Yahudi nodonjone ka gidwaro mondo angʼadne buch tho.\n“Ne anyisogi ni ok en kit jo-Rumi mondo ochiw ngʼato angʼata ne joma odonjone, kapok omiye thuolo mar wacho kore kuom weche modonjnego.\nKane gibiro ka, to ne aluongo bura ma ok odeko, kendo agolo Chik mondo kel ngʼatno e nyima.\nTo ka joma nodonjone nochungʼ mondo owuo, ne ok gihulo gima oketho kata mahundu moro ma notimo kaka ne aparo.\nKar timo kamano, to ne gimino mana kode wach kuom kit lemogi kendo kuom ngʼat moro miluongo ni Yesu, mane osetho, to Paulo oramo ni ngʼatno ngima.\nKane amedo nono tiend wachni, to notamo wangʼa, omiyo napenje ka doyie odhi Jerusalem mondo oyale kuno kuom wechegi.\nEka Paulo nokwayo mondo buche oter e nyim Kaisar. Omiyo nyocha agolo chik mondo odwoke e od twech nyaka chop aore ir Kaisar.”\nEka Agripa nowachone Festo niya, “Daher mondo awinje weche ngʼatno an bende.” Nodwoke niya, “Kiny niwinje.”\nKinyne Agripa kod Bernike nobiro gi dhialruok maduongʼ ka gidonjo e od bura. Negidonjo kaachiel gi jodong jolweny madongo kod jodong dalano mamoko mogen. Eka Festo nogolo chik mondo okel Paulo e nyimgi, mi nokele.\nBangʼe Festo nowacho niya, “Ruoth Agripa kaachiel gi ji duto man kodwa ka, uneno ngʼatni! Jo-Yahudi duto osekwaya chakre Jerusalem nyaka Kaisaria ka gikok ni ok owinjore oweye obed mangima.\nAn to ne ayudo kaonge gima osetimo mowinjore githo, to nikech odwaro mondo Kaisar ema oyale, asengʼado mondo otere Rumi.\nTo kata kamano, aonge gi wach malongʼo ma anyalo ndiko ni Agripa kuome. Emomiyo asekele e nyimu uduto ka, to moloyo e nyimi, in Ruoth Agripa, mondo ka wasenone eka wayud wach ma dwandik kuome.\nNikech nenorena ni onge tiende oro ngʼat motwe ka ok oyang maler kethone mokwongo.”